KENKAN WƆ Afrikaans Albanian Amharic Arabic Armenian Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Macedonian Malagasy Myanmar Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Waray-Waray Xhosa Yoruba Zulu\nSƐ WODURU Hiroshima kuro mu wɔ Japan, na wokɔ Motoyasu Asubɔnten no ho a, wobɛhunu sɛ ɛdan bi a agogo si nsuo no kokoɔ so wɔ apueeɛ fam. Afe 1945 mu tɔnn na ɛdan yi gogoeɛ. Mfie pɔre pɔre 70 atwam. Adɛn nti na wɔnsan nsii dan no?\nSaa aborosan a ɛtoa so mmiɛnsa no, wɔsi wiee afe 1915. Ɛhɔ na na adwadifoɔ de wɔn nneɛma kyerɛ, sɛdeɛ ɛbɛyɛ a adwadie bɛkɔ so. Nanso August 6, 1945, anɔpa 8:15 na biribiara sesaeɛ. Saa berɛ no na wɔtoo atɔmik bɔmb a ɛdi kan wɔ ɛko mu. Bɔmb no paeeɛ no, ɛkɔɔ wiem sorosoro bɛyɛ anammɔn 1,800 (mita 550); ɛkaa kakraa bi sɛ ɛdwirii dan no nyinaa guiɛ. Ɛkaa tenten a ɛsi mfimfini no nko ara. Nnipa a ɛwɔ dan no mu nyinaa wuwuiɛ.\nƐdan a ɛka sii hɔ no, wɔanyɛ ho hwee; ɛsi hɔ saa. UNESCO * bɔɔ amanneɛ sɛ, “ɛyɛ ahyɛnsodeɛ tenten kɛseɛ bi a ɛma yɛkae awudie kɛseɛ a ɛsene biara a akɔ so wɔ nnipa asetenam.” Afe 1996 mu no, UNESCO de dan no kaa nneɛma akɛseɛ a asisi wiase no ho; wɔfrɛ no Hiroshima Peace Memorial.\nDeɛ ɛyɛ ya ne sɛ awerɛhosɛm yi nyinaa akyi no, akokoakoko nnyaeeɛ. Nneɛma a ɛkɔfa akokoakoko ba ne adufudepɛ, ɔman ho dɔ, abusua ne nyamesom ho tan. Enti akokoakoko yi, ɛbɛkɔ so saa?\nBible ma yɛhunu sɛ ɛnte saa koraa! Dwom 46:9 ka sɛ: ‘Onyankopɔn ma akodie gyae kɔsi asase ano. Ɔbubu agyan mu, na ɔtwitwa pea mu asinasini; ɔde gya hye nteaseɛnam.’ Ɛnyɛ ɛno nko. Onyankopɔn bɛyi nnipa nnisoɔ nyinaa afiri hɔ, na ɔde aban baako pɛ adi wiase nyinaa so. Saa aban no ne Onyankopɔn Ahennie; ɛso hene ne Yesu Kristo a ne mmrane ne “ahemfo mu Hene” no.—Adiyisɛm 11:15; 19:16.\nSaa aban no ba a, ɛho renhia sɛ yɛbɛyɛ biribiara de akae ɛko biara bio. Yesaia 65:17 ka sɛ, “Wɔrenkae kane nneɛma no bio, na ɛremma akomam bio.” “Kane nneɛma no,” kyerɛ sɛ, ɔhaw ne amanehunu a ɛwɔ hɔ nnɛ nyinaa bɛtu ayera.\n^ nky. 4 Amanaman Nkabom Kuo Nkorabata a ɛhwɛ Nwomasua, Nyansahu, ne Amammerɛ So.


Yosef Huu sɛ Maria Anyinsɛn | Yesu Asetena\nKENKAN WƆ Amharic Arabic Armenian Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Japanese Jula Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korean Lingala Luganda Luo Macedonian Malagasy Maltese Mauritian Creole Maya Moore Myanmar Nigerian Pidgin Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Cuzco) Romanian Russian Samoan Sango Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tatar Thai Tigrinya Tshiluba Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nYOSEF HUU SƐ MARIA ANYINSƐN\nYOSEF WAREE MARIA\nWobɛkae a, Maria nyinsɛnee foforo no ara na ɔkɔɔ ne busuani Elisabet nkyɛn wɔ Yudea kɔdii abosome mmiɛnsa. Maria san baa Nasaret no, na ne nyinsɛn no rekɔ abosome nnan. Ná ne yafunu no reyɛ apue ama obiara ahu sɛ ɔnyem. Hwɛ adwennwene kɛse a na abɛtɔ ne so!\nNea ɛhaw adwene koraa ne sɛ na Maria ne kapentani Yosef ayɛ nhyehyɛe a wɔrebɛware. Ná Maria nso nim sɛ Mmara a Onyankopɔn de maa Israelfo no kyerɛ sɛ, sɛ ɔbaa ne ɔbarima bi yɛ nhyehyɛe sɛ wɔbɛware na ɔbaa no ma kwan ma ɔbarima foforo ne no da a, saa ɔbaa no, ɛsɛ sɛ wɔsi no abo kum no. (Deuteronomium 22:23, 24) Ná Maria nyɛɛ bɔne biara, nanso na ɔbɛka n’asɛm sɛn na Yosef ate no ase? Afei dɛn koraa na ɛbɛto no? Ná ayɛ asɛm sɛ!\nMaria tuu kwan no, ɔkɔdii abosome mmiɛnsa, enti yɛbɛtumi aka sɛ na Yosef afe no paa. Maria bae no, ɛnyɛ dɛn ara a na ɔbɛka nea asi no ho asɛm na wakyerɛkyerɛ mu akyerɛ no sɛ Onyankopɔn honhom na ama wanyinsɛn. Nanso asɛm wei deɛ, hwan na ate bi da? Enti ɛbɛyɛ sɛ ansen Yosef tirim koraa.\nNá Yosef nim sɛ Maria yɛ ɔbaa pa, na ɔnyɛ basabasa. Ná ɔdɔ no paa, nanso Maria asɛm no yɛɛ no sɛ anansesɛm, efisɛ ɔbaa bɛyɛ dɛn anyinsɛn a ɔne ɔbarima renhyia mu? Yosef ampɛ sɛ wɔbɛsi Maria aboɔ akum no, na na ɔmpɛ nso sɛ ɔbɛgu n’anim ase. Enti ɔyɛɛ n’adwene sɛ ɔbɛgyaa no a obiara nte ho asɛm. Wɔn bere so no, sɛ ɔbaa ne ɔbarima yɛ nhyehyɛe sɛ wɔbɛware a, na nkurɔfo bu wɔn sɛ awarefo, enti sɛ nhyehyɛe no bɛgu a, gye sɛ ɔbarima no hyɛ da gyaa ɔbaa no.\nAkyiri yi, bere a Yosef da so ara redwennwene asɛm no ho no, ɔfaa mu dae. Yehowa bɔfo kasa kyerɛɛ no wɔ dae mu sɛ: “Nsuro sɛ wobɛfa wo yere Maria akɔ fie, na honhom kronkron na ama no anyinsɛn. Ɔbɛwo ɔbabarima, na ɛsɛ sɛ wɔto ne din Yesu, ɛfiri sɛ ɔno na ɔbɛgye ne manfoɔ afiri wɔn bɔne mu.”—Mateo 1:20, 21.\nBere a Yosef sɔree no, hwɛ sɛnea n’ani bɛgye sɛ afei asɛm no mu ada hɔ! Ntɛm pa ara na ɔyɛɛ nea ɔbɔfo no kae no. Ɔde Maria kɔɔ ne fie. Wei yɛ ade a saa bere no, na wɔyɛ wɔ badwam. Ná ɛte sɛ ayeforo, na ɛmaa obiara huu sɛ afei Yosef ne Maria yɛ awarefo. Nanso, bere a Maria nyem Yesu no, Yosef ne no anna da.\nAkyiri yi a Maria awoɔ reyɛ adu so no, ɛho bɛhiaa sɛ ɔne Yosef fi Nasaret a wɔte no kɔ baabi foforo. Saa bere a Maria regye nna awo yi, ɛhe na na wɔde wɔn ani bɛkyerɛ?\nBere a Yosef tee sɛ Maria anyinsɛn no, wohwɛ a dɛn na ɛbɛba Yosef tirim? Dɛn na ɛbɛma wanya saa adwene no?\nSɛ na Yosef nwaree Maria de a, ɛnde adɛn nti na na ɔpɛ sɛ ɔgyaa Maria?\nDɛn na Yosef yɛe a ɛmaa obiara huu sɛ waware Maria?


Ɔtemmufo Samson kɔpɛɛ yere wɔ Filistifo mu (1-4)\nYehowa honhom maa Samson nyaa ahoɔden de kum gyata (5-9)\nSamson akasabebu wɔ ayeforo no ase (10-19)\nWɔde Samson yere maa ɔbarima foforo (20)\n14 Na Samson kɔɔ* Timna, na bere a ɔwɔ Timna no, ohuu Filistini bea* bi. 2 Enti ɔkɔka* kyerɛɛ ne papa ne ne maame sɛ: “Mahu Filistini bea bi wɔ Timna, na mepɛ sɛ mokɔware no ma me.” 3 Nanso ne papa ne ne maame bisaa no sɛ: “Enti worennya ɔbea biara wɔ w’abusuafo ne yɛn nkurɔfo nyinaa mu?+ Filistifo a wontwaa twetia* yi mu na worekɔpɛ yere?” Nanso Samson ka kyerɛɛ ne papa sɛ: “Kɔware no ma me, efisɛ ɔno ara na mepɛ no.”* 4 Ná ne papa ne ne maame nnim sɛ Yehowa nsa wom, efisɛ na Ɔrehwehwɛ kwan a ɔbɛfa so anya Filistifo no. Saa bere no, na Filistifo di Israel so.+ 5 Enti Samson ne ne papa ne ne maame kɔɔ* Timna. Bere a Samson duu Timna bobe mfuw* mu no, ɔnkɔhwɛ a, gyata* bi na ɔrebobom ba no so yi! 6 Ɛnna Yehowa honhom maa no ahoɔden,+ na ɔwaee gyata no mu abien sɛnea obi de ne nsa wae apɔnkye ba mu no. Nanso wanka nea wayɛ no ankyerɛ ne papa anaa ne maame. 7 Afei ɔtoaa so kɔe, na ɔne ɔbea no kɔkasae, na Samson hui sɛ ɔno ara ne ɔbea a ɔpɛ no.+ 8 Bere bi akyi no, ɔkɔe sɛ ɔrekɔfa ɔbea no aba fie.+ Bere a ɔrekɔ no, ɔman kɔhwɛɛ gyata no funu no, na ohui sɛ nnowa ne ɛwo ahyɛ mu ma. 9 Enti oyii ɛwo no bi kuraa ne nsam, na ɔrekɔ nyinaa na ɔredi. Bere a ɔkɔtoo ne papa ne ne maame no, ɔmaa wɔn bi dii. Nanso wanka ankyerɛ wɔn sɛ oyii ɛwo no fii gyata a wawu mu. 10 Na ne papa toaa so koduu ɔbea no nkyɛn, na Samson tow pon wɔ hɔ, efisɛ saa na na mmerante no taa yɛ. 11 Bere a wohuu no no, wɔde mmarima 30 brɛɛ no sɛ ayeforokunu nnamfo a wɔbɛka ne ho. 12 Ɛnna Samson ka kyerɛɛ wɔn sɛ: “Munim, muntie akasabebu* yi. Sɛ mutumi kyerɛ ase ansa na nnanson a yɛde retow pon yi aba awiei a, mɛma mo nwera ntaade 30 ne ntaade nguguso nso 30. 13 Na sɛ moantumi ankyerɛ me ase a, ɛnde mobɛma me nwera ntaade 30 ne ntaade nguguso nso 30.” Na wɔka kyerɛɛ no sɛ: “Ma yentie w’akasabebu* no.” 14 Enti ɔka kyerɛɛ wɔn sɛ: “Odidifo mu na biribi a wodi fi bae,Na ɔhoɔdenfo mu na biribi a ɛyɛ fremfrem fi bae.”+ Na wɔtenaa akasabebu* no ho nnansa a wɔantumi ankyerɛ ase. 15 Afei da a ɛto so anan no, wɔka kyerɛɛ Samson yere sɛ: “Daadaa wo kunu+ na ɔnkyerɛ yɛn akasabebu* no ase. Anyɛ saa a, yɛbɛhyew wo ne wo papa fifo nyinaa. Adɛn, mode yɛn baa ha sɛ morebegye yɛn ho nneɛma anaa?” 16 Enti Samson yere su guu no so sɛ: “Mahu sɛ wotan me; wonnɔ me.+ Woabu me nkurɔfo bɛ,* nanso wonkyerɛɛ me ase.” Ɛnna Samson ka kyerɛɛ no sɛ: “Hwɛ, me ara me papa ne me maame mpo menkyerɛɛ wɔn ase! Wo na menkyerɛ wo ase anaa?” 17 Na nna a aka ama nnanson apontow no aba awiei no nyinaa, ɔbea no su guu no so. Afei da a ɛto so ason no, ɔkyerɛɛ no ase, efisɛ na ɔreguan ne ho. Ɛnna ɔbea no nso kɔkaa akasabebu* no nkyerɛase kyerɛɛ ne nkurɔfo no.+ 18 Enti da a ɛto so ason, ansa na owia rekɔtɔ no,* kurom hɔ mmarima ka kyerɛɛ no sɛ: “Ɛdɛn na ɛyɛ fremfrem sen ɛwo?Na ɛdɛn na ɛwɔ ahoɔden sen gyata?”+ Ɛnna ɔka kyerɛɛ wɔn sɛ: “Sɛ ɛnyɛ me nantwi ba* na mode no funtumii a,+Anka moantumi ankyerɛ m’akasabebu* no ase.” 19 Ɛnna Yehowa honhom maa no ahoɔden,+ na osian kɔɔ Askelon+ kokunkum wɔn mmarima 30, na oyii wɔn ntaade de maa wɔn a wɔkyerɛɛ akasabebu* no ase no.+ Na ɔde abufuw san kɔɔ* ne papa fi. 20 Na wɔde Samson yere+ no maa mmarima a na wɔka ne ho sɛ ayeforokunu nnamfo no baako.+\n^ Anaa “sian kɔɔ.”\n^ Nt., “Filistifo mma mmea no mu baako.”\n^ Anaa “ɔforo kɔka.”\n^ Nt., “ɔno na ɔfata wɔ m’ani so.”\n^ Anaa “w’aborɔme.”\n^ Anaa “Woato me nkurɔfo aborɔme.”\n^ Ebetumi nso akyerɛ, “ansa na ɔrekɔ pia mu no.”\n^ Anaa “m’aborɔme.”


Monkyerɛ Mo Nimdeɛ Mu Ahosodi\nƆwɛn-Aban—Nea Adesua Nsɛm Wom | October 15, 2003\nKENKAN WƆ Albanian American Sign Language Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greek Greenlandic Haitian Creole Hiligaynon Hindi Hungarian Igbo Indonesian Italian Japanese Kannada Kirghiz Korean Latvian Lithuanian Malagasy Malayalam Marathi Maya Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Tswana Turkish Twi Ukrainian Urdu Vietnamese\n“Monkyerɛ mo . . . nimdeɛ no mu anidahɔ [ahosodi, “NW”].”—2 PETRO 1:5-8.\n1. Adesamma haw pii no fi dɛn a wontumi nyɛ?\nBERE bi a na wɔretu sa atia nnubɔnenom no, wotuu mmabun a wɔwɔ United States fo sɛ: “Ka sɛ dabi.” Sɛ ɛnyɛ nnubɔnenom nko na obiara bɛpo, na mmom sɛ obiara bɛpo asanom bebrebe, abrabɔ bɔne, apoobɔ, “honam akɔnnɔ” nso a, hwɛ sɛnea anka nneɛma bɛkɔ yiye afa! (Romafo 13:14) Nanso, hena na ɔbɛka sɛ dabi a obi bɛka no yɛ mmerɛw bere nyinaa?\n2. (a) Bible mu nhwɛso horow bɛn na ɛkyerɛ sɛ yɛ a ɛyɛ den sɛ yɛbɛpo biribi no nyɛ ade foforo? (b) Dɛn na ɛsɛ sɛ nhwɛso horow yi hyɛ yɛn nkuran ma yɛyɛ?\n2 Esiane sɛ ɛyɛ den ma nnipa a wɔnyɛ pɛ nyinaa sɛ wɔbɛda ahosodi adi nti, ɛsɛ sɛ yɛma ehia yɛn sɛ yebesua sɛnea yebedi mmerɛwyɛ biara a yɛwɔ so. Bible ka nkurɔfo a wɔtraa ase tete no a wɔbɔɔ mmɔden sɛ wɔbɛsom Onyankopɔn nanso ɛtɔ mmere bi a na ɛyɛ den ma wɔn sɛ wɔbɛpo biribi no ho asɛm kyerɛ yɛn. Kae Dawid ne aware a ɔne Bat-Seba sɛee no. Ɛmaa abofra a wɔn awaresɛe no ma wonyinsɛn no ne Bat-Seba kunu wui, bere a na wɔn baanu nyinaa ho nni asɛm. (2 Samuel 11:1-27; 12:15-18) Anaasɛ, susuw ɔsomafo Paulo a ɔkaa no pefee sɛ: “Papa a mepɛ no, menyɛ, na mmom bɔne a mempɛ no, ɛno na meyɛ” no ho hwɛ. (Romafo 7:19) So ɛtɔ mmere bi a w’abam bu saa ara? Paulo toaa so sɛ: “Me mu-nipa fam de, m’ani gye Onyankopɔn mmara ho; nanso mihu mmara foforo bi wɔ me honam akwaa mu a ɛne m’adwene mu mmara ko na ɛfa me dommum ma bɔne mmara a ɛwɔ me honam akwaa mu no. Me manehunufo! Hena na obeyi me afi owu yi nipadua mu?” (Romafo 7:22-24) Ɛsɛ sɛ Bible mu nhwɛso ahorow hyɛ yɛn bo a yɛasi sɛ yɛbɛbɔ mmɔden anya ahosodi a yɛrennyae yɛn mudi mu no mu den.\nAhosodi, Ade a Ɛsɛ sɛ Yesua\n3. Kyerɛkyerɛ nea enti a yentumi nhwɛ kwan sɛ ɛbɛyɛ mmerɛw sɛ yɛbɛda ahosodi adi no mu.\n3 Wɔka ahosodi, a nea ɛka ho ne sɛ yebetumi apo biribi, ho asɛm wɔ 2 Petro 1:5-7, NW ka gyidi, mmaninyɛ, nimdeɛ, boasetɔ, onyamesom pa, onuadɔ, ne nidɔ ho. Wɔmfa su pa a ɛka ho yi mu biara nwo yɛn. Ɛsɛ sɛ yesua. Egye akokoduru ne mmɔdenbɔ na ama yɛatumi ada no adi pii. Ne saa nti, so ɛsɛ sɛ yɛhwɛ kwan sɛ ɛbɛyɛ mmerɛw sɛ yɛbɛda ahosodi adi?\n4. Dɛn nti na nnipa pii te nka sɛ wonni ahosodi ho asɛnnennen biara, nanso eyi yɛ dɛn ho adanse?\n4 Ɛwom, ebia nnipa ɔpepem pii bɛte nka sɛ wonni ahosodi ho asɛnnennen biara. Wɔyɛ nea wɔpɛ biara wɔ asetram, sɛ wonim anaa wonnim, na wodi wɔn honam a ɛtɔ sin no akɔnnɔ akyi bere a wonsusuw nea ebetumi afi mu aba—wɔn anaa afoforo so—no ho. (Yuda 10) Ka a wontumi nka dabi ne ɔpɛ a wonni sɛ wɔbɛka no da adi kɛse nnɛ sen bere foforo biara. Ɛyɛ adanse a ɛkyerɛ sɛ yɛte “nna a edi akyiri” a Paulo kaa ho asɛm siei sɛ: “Mmere a emu yɛ den bɛba. Efisɛ nnipa bɛyɛ ahopɛfo, sikapɛfo, ahohoahoafo, ahantanfo, abususɛnkafo, . . . wɔn a wɔnhyɛ wɔn akɔnnɔ so” no mu ampa.—2 Timoteo 3:1-3.\n5. Dɛn nti na ahosodi ho asɛm hia Yehowa Adansefo, na afotu bɛn na ɛda so ara fata?\n5 Yehowa Adansefo nim asɛnnennen a ɛwɔ ahosodi a ehia sɛ wɔda no adi ho no yiye. Te sɛ Paulo no, wonim apereperedi a ɛda ɔpɛ a wɔwɔ sɛ wɔbɛbɔ bra a ɛne Onyankopɔn gyinapɛn ahorow hyia de asɔ n’ani ne baabi a wɔn honam a ɛtɔ sin no nso twetwe wɔn kɔ ntam no. Esiane eyi nti, ɔkwan a wɔbɛfa so adi saa akodi yi mu nkonim no ayɛ wɔn ahiasɛm fi bere tenten. Wɔ afe 1916 mu tɔnn no, nsɛmma nhoma a mprempren worekenkan bi a edii kan bae no kaa “ɔkwampa a ɛsɛ sɛ yɛfa so na ama yɛatumi adi yɛn nkate, nsɛm a yɛka ne yɛn nneyɛe so no ho asɛm.” Ɛde nyansahyɛ mae sɛ yɛmma Filipifo 4:8 ntra yɛn adwenem bere nyinaa. Onyankopɔn afotu a ɛwɔ saa asɛm no mu no da so ara fata nnɛ, ɛmfa ho sɛ wodii kan de mae bɛyɛ mfe 2,000 a atwam ni, na ɛda adi sɛ ɛsodi yɛ den nnɛ sen saa bere no anaa afe 1916 mu. Nanso, Kristofo bɔ mmɔden sɛ wɔbɛpo wiase akɔnnɔ, bere a wonim sɛ sɛ wɔyɛ saa a na wɔregye wɔn Bɔfo no asɛm atom no.\n6. Dɛn nti na yenni biribiara a yebegyina so ama yɛn abam abu bere a yɛresua ahosodi no?\n6 Wɔka ahosodi ho asɛm wɔ Galatifo 5:22, 23, NW ka “honhom [kronkron] aba” no ho. Sɛ yɛda saa su yi adi ka “ɔdɔ, anigye, asomdwoe, abodwokyɛre, ayamye, papayɛ, gyidi, [ne] odwo” ho a, yebenya so mfaso pii. Sɛnea Petro kyerɛkyerɛɛ mu no, saa a yɛbɛyɛ no remma yɛnyɛ “anihafo ne wɔn a wɔnsow aba” wɔ ɔsom a yɛde ma Onyankopɔn no mu. (2 Petro 1:8) Nanso sɛ yɛantumi anna saa su horow yi adi ntɛm sɛnea anka yɛbɛpɛ sɛ yɛyɛ a, ɛnsɛ sɛ yɛma yɛn abam bu na yebu yɛn ho fɔ. Ɛda adi sɛ woahyɛ no nsow sɛ wɔ sukuu mu no, adesuafo no bi te nneɛma ase ntɛm sen afoforo. Anaasɛ wɔ adwumam no, obi tumi hu adwuma foforo bi ntɛm sen mfɛfo adwumayɛfo a aka no. Saa ara na, ebinom tumi sua sɛnea wɔbɛda Kristofo su ahorow adi ntɛm sen afoforo. Ade a ehia ne sɛ yɛbɛkɔ so ada su horow a eye adi sɛnea yebetumi biara. Yebetumi ayɛ eyi denam mmoa a Yehowa nam N’asɛm ne asafo no so de ma a yɛde bedi dwuma akosi ase no so. Ahopere a yɛde bedu yɛn botae ho no ho nhia te sɛ yɛn bo a yebesi sɛ yɛbɛkɔ so anya nkɔso no.\n7. Dɛn na ɛkyerɛ sɛ ahosodi ho hia?\n7 Ɛmfa ho sɛ ahosodi na etwa to wɔ honhom aba a wɔbobɔɔ din no mu no, ɛnkyerɛ sɛ su afoforo no ho hia sen no. Ɛnte saa koraa. Ɛsɛ sɛ yɛma ɛtra yɛn adwenem sɛ, sɛ yɛwɔ ahosodi a edi mu a, yebetumi akwati “ɔhonam nnwuma” nyinaa. Nanso, ɔkwan biara so no, sɛ́ nnipa a yɛnyɛ pɛ no, yebetumi agyae yɛn ho mu ama “ɔhonam nnwuma no [bi] . . . , aguamammɔ, efi, ahohwi, abosonsom, aduto, ɔtan, akayɛ, ahoɔyaw, abufuw, atutuw, kunsunkunsun, mpaapaemu.” (Galatifo 5:19, 20) Enti ɛsɛ sɛ yɛbɔ yɛn ho mmɔden bere nyinaa na yesi yɛn bo sɛ yebeyi adwemmɔne biara afi yɛn koma ne yɛn adwenem.\nƐyɛ Den Paa Ma Ebinom\n8. Nneɛma bɛn na ɛma ahosodi yɛ den paa ma afoforo?\n8 Ɛyɛ den paa ma Kristofo binom sɛ wɔbɛda ahosodi adi sen afoforo. Dɛn ntia? Awofo ntetee anaa osuahu bi a wonyae betumi de saa tebea no aba. Sɛ ɛte sɛ nea yenni ahosodi a yebenya na yɛada no adi ho asɛnnennen a, ɛnde na ɛyɛ anigyesɛm. Nanso ɛsɛ sɛ yɛda tema ne ntease adi bere a yɛne wɔn a ɛyɛ den ma wɔn paa sɛ wɔbɛda no adi no di nsɛm no, sɛ ahosodi a wonni no bɛhaw yɛn ɔkwan bi so mpo a. Esiane yɛn ankasa sintɔ nti, yɛn mu hena na obetumi anya biribi agyina so abu ne ho sɛ ɔteɛ?—Romafo 3:23; Efesofo 4:2.\n9. Mmerɛwyɛ ahorow bɛn na ebinom wɔ, na bere bɛn na wobedi mmerɛwyɛ yi so koraa?\n9 Mfatoho bi ni: Ebia na yenim sɛ ɛtɔ mmere bi a mfɛfo Kristofo binom a wɔagyae tawa anaa nnuru a wɔde “gyigye wɔn ani” bi nom no kɔn da so ara dɔ paa sɛ wobenya bi anom. Anaasɛ ebia na ɛyɛ den ma ebinom sɛ wɔbɛtew aduan a wodi anaa nsa dodow a wɔnom so. Afoforo nso ntumi nni wɔn tɛkrɛma so ma enti wɔtaa fom nsɛm mu. Egye mmɔdenbɔ a emu yɛ den na yɛde adi sintɔ ahorow a ɛtete saa no so. Dɛn ntia? Yakobo 3:2 ka no nokwarem sɛ: “Yɛn nyinaa fom nneɛma pii mu. Sɛ obi mfom asɛm mu a, ɔno ara na ɔyɛ onipa a owie pɛyɛ a obetumi ato nipadua nyinaa nnareka adi so.” Ebinom da so ara wɔ ɔpɛ a emu yɛ den sɛ wɔbɛto kyakya. Anaasɛ ebia na ɛyɛ den ma wɔn sɛ wɔbɛhyɛ wɔn abufuw so. Ebia ebegye bere ansa na yɛatumi adi mmerɛwyɛ a ɛtete saa so. Ɛwom sɛ yebetumi anya nkɔso a ɛfata mprempren de, nanso gye sɛ yedu pɛyɛ mu ansa na akɔnnɔ bɔne atumi afi hɔ koraa. Saa bere yi de, mmɔden a yɛbɛbɔ sɛ yɛbɛda ahosodi adi no bɛboa yɛn ma yɛakwati sɛ yɛbɛsan yɛn akyi akodi asetra kwan a ɛnteɛ saa akyi. Bere a yɛkɔ so di apere no, momma yɛmmoa yɛn ho yɛn ho na yɛampa abaw.—Asomafo no Nnwuma 14:21, 22.\n10. (a) Dɛn nti na ɔbea ne ɔbarima nna mu ahosodi yɛ den paa ma ebinom? (b) Nsakrae titiriw bɛn na onua bi yɛe? (Hwɛ adaka a ɛwɔ kratafa 16 no.)\n10 Baabi foforo a ɛyɛ den ma ebinom sɛ wɔbɛda ahosodi adi no fa ɔbarima ne ɔbea nna ho. Ɔbarima ne ɔbea nna ka sɛnea Yehowa Nyankopɔn bɔɔ yɛn no ho. Nanso, ɛyɛ ebinom den paa sɛ wobedi ho dwuma ɔkwampa so ma ɛne Onyankopɔn gyinapɛn ahorow ahyia. Ebia wɔn haw no mu bɛyɛ den esiane sɛ wɔwɔ nna ho akɔnnɔ a ano yɛ den soronko nti. Yɛte wiase bi a nna ho nsɛm agye nkurɔfo adwene na wɔnam akwan pii so kanyan nna ho akɔnnɔ mu. Eyi betumi de ɔhaw pii abrɛ Kristofo a wɔpɛ sɛ wɔtra ase sɛ ahokwafo—anyɛ yiye koraa kosi bere bi—sɛnea ɛbɛyɛ a wɔbɛsom Onyankopɔn a aware mu nsɛm ntwetwe wɔn adwene. (1 Korintofo 7:32, 33, 37, 38) Nanso nea ɛne Kyerɛwnsɛm mu afotu a ɛka sɛ “aware ye sen ɔhyew” hyia no, wobetumi asi gyinae sɛ wɔbɛware, a akyinnye biara nni ho sɛ nidi wom. Bere koro no ara no, wɔasi wɔn bo sɛ wɔbɛware “Awurade mu nko” sɛnea Kyerɛwnsɛm no tu fo no. (1 Korintofo 7:9, 39) Yebetumi anya awerɛhyem sɛ Yehowa ani gye ne trenee gyinapɛn ahorow a wɔanya ho anigye sɛ wobekura mu no ho. Wɔn mfɛfo Kristofo di ahurusi sɛ wɔne nokware asomfo a wokura gyinapɛn a ɛkorɔn saa na wodi nokware no bɔ fekuw.\n11. Ɔkwan bɛn so na yebetumi aboa onua anaa onuawa bi a ɔpɛ sɛ ɔware nanso ontumi nyɛɛ saa no?\n11 Na sɛ obi nnya ɔhokafo a ɔfata nso ɛ? Twa obi a ɔpɛ sɛ ɔware nanso ontumi nyɛɛ saa no ho mfonini hwɛ! Ebia obehu sɛ ne nnamfonom reware na wɔrenya anigye, bere a ɔno da so rehwehwɛ ɔhokafo a ɔfata. Wɔ ebinom a wɔwɔ saa tebea no mu fam no, ebia na wɔde wɔn ho ahyɛ su bɔne a ɛne boasipem mu. Sɛnea ɛte biara no, Kristoni biara rempɛ sɛ obebu obi a ɔrebɔ ne ho mmɔden sɛ obekura abrabɔ pa mu no abam sɛnea ɛnsɛ. Sɛ yɛansusuw afoforo ho na yebisa nsɛm a ɛhaw adwene te sɛ “Da bɛn na wobɛware?” a, yebetumi abu afoforo abam a yɛn ani nna yɛn ho so. Ebia na ɛnyɛ adwemmɔne na yɛde bɛka saa, nanso hwɛ sɛnea ɛbɛyɛ papa sɛ yɛbɛda ahosodi adi na yɛadi yɛn tɛkrɛma so! (Dwom 39:1) Ɛsɛ sɛ yɛkamfo wɔn a wɔwɔ yɛn ntam a wokura abrabɔ pa mu bere a wɔda so ara yɛ ahokwafo no paa. Sɛ anka yɛbɛka nsɛm a ebetumi abu wɔn abam no, ɛsɛ sɛ yɛbɔ mmɔden sɛ yɛbɛhyɛ wɔn nkuran. Sɛ nhwɛso no, sɛ anuanom a wɔn ho akokwaw kuw ketewaa bi hyiam ma adidi anaa Kristofo fekubɔ a ɛyɛ anigye a, yebetumi abɔ mmɔden de ahokwafo no bi aka ho.\nAhosodi a Wɔda no Adi Wɔ Aware Mu\n12. Dɛn nti na ɛsɛ sɛ wɔn a wɔaware mpo nya ahosodi?\n12 Sɛ obi ware a na ɛnkyerɛ sɛ onhia ahosodi wɔ ɔbarima ne ɔbea nna mu. Sɛ nhwɛso no, ebetumi asono sɛnea okunu ne ɔyere no mu biara ani gye nna ho. Anaa ɛtɔ mmere bi a, ebia na ɔhokafo biako nipaduam tebea bɛma ayɛ den sɛ obenya nna mu kyɛfa anaa ɛrenyɛ yiye koraa. Ebia esiane osuahu ahorow a ɔhokafo biako anya nti, ɛbɛyɛ den ama no sɛ obedi ahyɛde a ɛne sɛ: “Okunu mma ɔyere nea ɛsɛ, na ɔyere nso mma okunu saa ara” no so. Wɔ tebea a ɛte saa mu no, ebehia sɛ ɔhokafo foforo no da ahosodi soronko adi. Nanso wɔn baanu nyinaa betumi ama Paulo afotu a ɔde ma Kristofo awarefo no atra wɔn adwenem: “Mommfa mo ho nnkame mo ho, gye sɛ mo baanu pene so sɛ mobɛtra hɔ kakra, na moanya mpaebɔ ho adagyew ansa na moasan abehyiam bio, na mo ani a ɛnna hɔ nti, Satan ansɔ mo anhwɛ.”—1 Korintofo 7:3, 5.\n13. Dɛn na yebetumi ayɛ de aboa wɔn a wɔrebɔ mmɔden sɛ wɔbɛda ahosodi adi no?\n13 Sɛ awarefo baanu no nyinaa asua sɛnea wɔbɛda ahosodi a ɛfata adi wɔ kokoam nkitahodi yi mu a, hwɛ sɛnea wɔn ani begye afa. Bere koro no ara no, ɛyɛ papa sɛ wɔbɛte mfɛfo asomfo a wɔda so ara rebɔ mmɔden sɛ wɔbɛda ahosodi adi no ase. Ɛnsɛ sɛ yɛma yɛn werɛ fi da sɛ yɛbɛbɔ Yehowa mpae na wama yɛn honhom fam anuanom no anya nhumu, akokoduru, ne ahoɔden a wɔde bɛkɔ so wɔ apere a wɔredi no mu sɛ wɔbɛda ahosodi adi na wɔafa akwan horow so ako atia akɔnnɔ bɔne no.—Filipifo 4:6, 7.\nMonkɔ So Mmoa Mo Ho Mo Ho\n14. Dɛn nti na ɛsɛ sɛ yehu mfɛfo Kristofo mmɔbɔ na yɛte wɔn ase?\n14 Ɛtɔ mmere bi a ebetumi ayɛ den ama yɛn sɛ yɛbɛte mfɛfo Kristofo bi a wɔrebɔ mmɔden sɛ wɔbɛda ahosodi adi wɔ biribi a ɛnyɛ yɛn haw koraa ho no ase. Nanso ɛsono sɛnea obiara te. Ebinom nkate bɛn wɔn paa; na afoforo nso nte saa. Ɛnyɛ den mma ebinom koraa sɛ wɔbɛda ahosodi adi. Nanso ɛyɛ den ma afoforo paa. Nanso kae sɛ, obi a ɔrebɔ ne ho mmɔden ayɛ biribi no nyɛ ɔbɔnefo. Yɛn mfɛfo Kristofo hwehwɛ sɛ yɛbɛte wɔn ase na yɛahu wɔn mmɔbɔ. Sɛ yɛkɔ so hu wɔn a wɔda so ara rebɔ mmɔden sɛ wɔbɛda ahosodi adi no mmɔbɔ a, ɛbɛma yɛn ankasa ani agye. Yebetumi ahu ɛno wɔ Yesu nsɛm a wɔayɛ ho kyerɛwtohɔ wɔ Mateo 5:7 no mu.\n15. Ɛdefa ahosodi ho no, dɛn nti na nsɛm a ɛwɔ Dwom 130:3 no yɛ awerɛkyekye?\n15 Ɛnsɛ sɛ yenya yɔnko Kristoni bi a ɛtɔ bere bi a ontumi nna Kristofo su adi no ho adwemmɔne da. Hwɛ nkuranhyɛ ara a ɛyɛ sɛ ahosodi a yɛantumi anna no adi bere bi akyi no, Yehowa hu mpɛn pii a yetumi daa no adi ɛmfa ho sɛ ebia yɛn mfɛfo Kristofo anhu mpo no. Ɛyɛ awerɛkyekye paa sɛ yɛbɛma nsɛm a ɛwɔ Dwom 130:3 no atra yɛn adwenem: “Yah, sɛ wudi amumɔyɛde akyi a, [Yehowa, NW], hena na anka obegyina?”\n16, 17. (a) Ɔkwan bɛn so na yebetumi de Galatifo 6:2, 5 adi dwuma wɔ ahosodi ho? (b) Dɛn na yebesusuw ho wɔ ahosodi ho akyiri yi?\n16 Sɛ Yehowa ani begye yɛn ho a, ɛsɛ sɛ yɛn mu biara nya ahosodi, nanso yebetumi anya awerɛhyem sɛ yɛn nuanom Kristofo bɛboa yɛn. Bere a ɛsɛ sɛ yɛn mu biara soa n’ankasa adesoa no, wɔhyɛ yɛn nkuran sɛ yɛmmoa yɛn ho yɛn ho ma yennyina mmerɛwyɛ ahorow ano. (Galatifo 6:2, 5) Yebetumi akyerɛ ɔwofo, ɔhokafo, anaa adamfo a ɔmma yɛnkɔ mmeae bi a ɛnsɛ sɛ yɛkɔ, ɔmma yɛnhwɛ nneɛma a ɛnsɛ sɛ yɛhwɛ, anaa yɛnyɛ nneɛma a ɛnsɛ sɛ yɛyɛ no ho anigye. Ɔreboa yɛn ma yɛada ahosodi adi, ma yɛatumi aka dabi na yɛn dabi ayɛ dabi ankasa!\n17 Ebia Kristofo pii begye nsɛm a yɛasusuw ho abesi ha a ɛfa ahosodi ho yi atom, nanso ebia wɔbɛte nka sɛ wɔwɔ pii yɛ ankasa. Wɔbɛpɛ sɛ wɔda ahosodi adi kɛse kodu baabi a wogye di sɛ onipa a ɔtɔ sin betumi adu. So wote nka saa? Ɛnde dɛn na wubetumi ayɛ na ama woatumi asow Onyankopɔn honhom aba yi? Na ɔkwan bɛn so na saa a wobɛyɛ no bɛboa wo ma woadu wo botae a esi w’ani so sɛ Kristoni no ho? Ma yɛnhwɛ wɔ asɛm a edi hɔ no mu.\nDɛn Nti na Ahosodi . . .\n• yɛ ade a ehia sɛ Kristofo sua?\n• yɛ den paa ma nnipa binom?\n• ho hia wɔ aware mu?\n• yɛ su a yebetumi aboa yɛn ho yɛn ho ma yɛanya?\n[Adaka/Mfonini wɔ kratafa 16]\nOsuae sɛ Ɔbɛka Dabi\nWɔfaa Yehowa Dansefo bi a ɔte Germany adwuma sɛ obi a ɔhwɛ afiri a wɔde di nkitaho so. Na n’adwuma no bi ne sɛ ɔbɛhwɛ television ne radio so dwumadi ahorow bɛboro 30 so. Sɛ biribi toto a, na ɛsɛ sɛ ɔma n’adwene kɔ dwumadi no so na watumi ahu ɔhaw no. Ɔka sɛ: “Ɛkame ayɛ sɛ bere biara a biribi bɛtoto no, na wɔreyi ntɔkwaw anaa ɔbea ne ɔbarima nna ho ade. Ɛte sɛ nea nneɛma a ɛmfata no taa ka m’adwenem nna anaa adapɛn bi mpo, te sɛ nea wɔahyɛ da de ahyɛ m’adwenem.” Ogye tom sɛ eyi nyaa ne honhom fam yiyedi so nkɛntɛnso bɔne: “Na me bo taa fuw ntɛmntɛm, enti ntɔkwaw a na woyi no ma ɛyɛɛ den maa me sɛ mɛda ahosodi adi. Ɔbarima ne ɔbea nna a na woyi no de ntawntawdi baa me ne me yere ntam. Na ɛyɛ den ma me sɛ mɛko atia eyinom da biara. Nea ɛbɛyɛ na saa nneɛma yi nni me so no, misii gyinae sɛ mɛhwehwɛ adwuma foforo, sɛ akatua no nye mpo a. Ɛnkyɛe biara na minyaa adwuma no bi. Manya nea mepɛ.”\n[Mfonini ahorow wɔ kratafa 15]\nBible adesua mu nimdeɛ boa ma yɛda ahosodi adi\nShare Share Monkyerɛ Mo Nimdeɛ Mu Ahosodi\nw03 10/15 kr. 13-17\nGyinae A Yesisi—Asɛyɛde a Yentumi Nkwati\nWobɛyɛ Dɛn Atumi Asisi Gyinae Pa?\nAsɛmpa No Sow aba Wɔ São Tomé ne Príncipe\nDa Ahosodi Adi, Na Woanya Nkonim Bo no!\nMmabun, Monnantew Sɛnea Ɛsɛ Yehowa\nYakob Ani Sɔɔ Honhom Fam Nneɛma Pa\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM October 15, 2003\nShare Share ƆWƐN-ABAN—NEA ADESUA NSƐM WOM October 15, 2003\nƆWƐN-ABAN—NEA ADESUA NSƐM WOM October 15, 2003


10 “Nokware, nokware, mise mo sɛ, obiara a ɔmfa ɔpon+ ano nkɔ nguannan no mu na ɔforo fa baabi foforo no, ɔyɛ ɔkorɔmfo ne odwowtwafo.+ 2 Na mmom nea ɔfa ɔpon+ ano ba mu no ne nguan+ no hwɛfo.+ 3 Ɔpon ano hwɛfo+ no bue no, na nguan+ no tie ne nne, na ɔbɔ n’ankasa nguan din frɛ wɔn de wɔn fi adi. 4 Sɛ ɔde ne de nyinaa fi adi a, odi wɔn anim na nguan no di n’akyi,+ efisɛ wonim ne nne.+ 5 Ɔhɔho de, wɔrenni n’akyi ɔkwan biara so, mmom wobeguan afi ne nkyɛn,+ efisɛ wonnim ahɔho nne.”+ 6 Yesu yɛɛ saa ntotoho yi kyerɛɛ wɔn; nanso wɔanhu nea na asɛm a ɔreka akyerɛ wɔn no kyerɛ.+ 7 Enti Yesu kaa bio sɛ: “Nokware, nokware, mise mo sɛ, mene nguan no pon+ no. 8 Wɔn a wɔde me din aba nyinaa yɛ akorɔmfo ne adwowtwafo;+ nanso nguan no antie wɔn.+ 9 Mene ɔpon no;+ obiara a ɔfa me so kɔ mu no, wobegye no nkwa, na ɔbɛkɔ mu aba na wanya adidibea.+ 10 Ɔkorɔmfo+ mma gye sɛ ɔrebewia, adi awu, na wasɛe ade.+ Me de, maba sɛnea wobenya nkwa na wɔanya no mmoroso. 11 Mene oguanhwɛfo pa no;+ oguanhwɛfo pa de ne kra to hɔ ma nguan no.+ 12 Ɔpaani+ a ɔnyɛ oguanhwɛfo na nguan no nyɛ n’ankasa dea no hu sɛ pataku reba a, ogyaw nguan no hɔ guan—na ɔpataku no kyere wɔn bɔ wɔn hwete+— 13 efisɛ ɔyɛ ɔpaani,+ na nea ɛbɛto nguan no mfa no ho.+ 14 Mene oguanhwɛfo pa no, na minim me nguan,+ na me nguan nso nim me,+ 15 sɛnea Agya no nim me na me nso minim Agya no;+ na mede me kra to hɔ ma nguan no.+ 16 “Mewɔ nguan foforo+ a womfi ban yi mu;+ wɔn nso ɛsɛ sɛ mede wɔn ba, na wobetie me nne,+ na wɔabɛyɛ kuw biako anya ɔhwɛfo biako.+ 17 Eyi nti na Agya no dɔ me,+ efisɛ mede me kra to hɔ+ sɛnea ɛbɛyɛ a metumi anya bio. 18 Obiara nnye mfii me nsam, na mmom m’ankasa na mifi me pɛ mu de to hɔ. Mewɔ tumi sɛ mede to hɔ, na mewɔ tumi nso sɛ mesan fa.+ Minyaa eyi ho ahyɛde+ fii m’Agya hɔ.” 19 Asɛm yi maa Yudafo no mu paee bio.+ 20 Na wɔn mu pii reka sɛ: “Ɔwɔ adaemone+ na wabɔ dam. Adɛn nti na mutie no?” 21 Ebinom nso kae sɛ: “Eyi nyɛ nsɛm a efi obi a ɔwɔ adaemone hɔ. Adaemone ntumi mmue anifuraefo ani, anaa obetumi?” 22 Saa bere no na ahodwira afahyɛ adu so wɔ Yerusalem. Na ɛyɛ awɔw bere, 23 na na Yesu nenam asɔrefie hɔ wɔ Solomon abrannaa so.+ 24 Ɛnna Yudafo no twaa ne ho hyiae ka kyerɛɛ no sɛ: “Enkosi da bɛn na wobɛma yɛn kra atwɛn? Sɛ wone Kristo+ no a, ka no pen kyerɛ yɛn.”+ 25 Yesu buaa wɔn sɛ: “Maka akyerɛ mo, nanso munnye nni. Nnwuma a meyɛ wɔ Agya no din mu no, ɛno ara na edi me ho adanse.+ 26 Nanso munnye nni, efisɛ monyɛ me nguan no mu biara.+ 27 Me nguan+ tie me nne na minim wɔn, na wodi m’akyi.+ 28 Na mɛma wɔn daa nkwa,+ na wɔrensɛe da,+ na obiara renhwim wɔn mfi me nsam.+ 29 Nea m’Agya+ de ama me no sõ sen ade foforo biara,+ na obiara rentumi nhwim mfi Agya no nsam.+ 30 Me ne Agya no yɛ biako.”+ 31 Yudafo no tasee abo bio sɛ wɔrebɛtotow abɔ no.+ 32 Yesu buaa wɔn sɛ: “Mada nnwuma pa pii adi akyerɛ mo a efi Agya no nkyɛn. Nnwuma yi mu nea ɛwɔ he nti na morebesiw me abo yi?” 33 Yudafo no buaa no sɛ: “Ɛnyɛ adwuma pa bi nti na yɛrebesiw wo abo, na mmom abususɛm ntia,+ efisɛ woyɛ onipa de, nanso woyɛ wo ho onyame.”+ 34 Yesu buaa wɔn sɛ: “Wɔnkyerɛwee wɔ mo Mmara mu sɛ,+ ‘Mekae sɛ: “Moyɛ anyame”’?+ 35 Sɛ ɔfrɛɛ wɔn a Onyankopɔn asɛm ba tiaa wɔn no ‘anyame,’+ na sɛ Kyerɛwnsɛm no nyɛ nea wobetumi asan a,+ 36 moka kyerɛ me a Agya no atew me ho asoma me aba wiase no sɛ, ‘Woka abususɛm’ esiane sɛ meka sɛ meyɛ Onyankopɔn Ba+ nti? 37 Sɛ menyɛ m’Agya nnwuma a,+ munnnye me nnni. 38 Na sɛ nso meyɛ a, ɛnde sɛ me na munnye me nni a, munnye nnwuma no nni+ na moahu na moakɔ so ahu sɛ Agya no wɔ me mu na me nso mewɔ Agya no mu.”+ 39 Ɛnna wɔbɔɔ mmɔden sɛ wɔbɛkyere no;+ nanso ofii hɔ a wɔn nsa anka no.+ 40 Enti osiim bio kɔfaa Yordan so kɔɔ baabi a na kan no Yohane bɔ asu no,+ na ɔtenaa hɔ. 41 Na nnipa bebree baa ne nkyɛn na wɔkae sɛ: “Yohane anyɛ sɛnkyerɛnne biako mpo, nanso nea Yohane ka faa onipa yi ho no nyinaa yɛ nokware.”+ 42 Na pii gyee no dii wɔ hɔ.+


Nnwom 129 - Nkwa Asem (NA-TWI) | Biblica\nNnwom 129 - Nkwa Asem (NA-TWI)\nMpae a wɔbɔ tia Israel atamfo\n1Israel, ka efi wo mmofraase, taa a w’atamfo ataa wo, nanso wɔantumi anni wo so kyerɛ yɛn. 2 “Efi me mmofraase, m’atamfo ataa me atirimɔden so, nanso wɔantumi anni me so.\n3 “Wotwaa kam kɛse te sɛ asase a wɔafuntum wɔ m’akyi. 4 Nanso Awurade, ɔtreneeni no, agye me afi nkoasom mu.”\n5 Obiara a ɔtan Sion no, wobedi ne so na wɔapam no asan n’akyi. 6 Ma wɔn nyinaa nyɛ sɛ sare a enyin wɔ adan atifi ma ewu no; 7 Obiara mmoaboa ano, na obiara nsoa no afiafi nkɔ. 8 Obiara a obetwam wɔ hɔ no renka se, “Awurade nhyira mo! Yehyira mo wɔ Awurade din mu.”\nNA-TWI : Nnwom 129


Yareɛ a yɛ frɛ no Coronavirus - Wikipedia\nYareɛ a yɛ frɛ no Coronavirus\nYareɛ a yɛfrɛ no korona mmoawa nketenkete yareɛ (COVID-19) yɛ yarewa bi a ɛsae nnipa. Nnipa ne nnipa ho nkitahodie ne kwan baako a ɛfa so sae. Kwan foforo bi nso ne sɛ wode wo nsa a mmoawa nketenkete no wɔ no bɛko w’ani, wo nhweni mu ne w’anum.\nKwan titire a mmoawa nketenkete yi fa so trɛ ne sɛ obi a ɔwɔ yareɛ yi bɔ wa anaa sɛ ɔbɛ hwensi. Sɛ ɛkwan a ɛda saa onipa yi ɛne afofro ntɛm nnu kwansin mmienu a, nnipa biara a ɔbɛn no no bɛtumi anya bi.\nKwan fofro bi nso ne sɛ wode wo nsa bɛka beaeɛ a korona mmoawa no bi wɔ na wode akɔ w’ani, w’anum ne wo hweni mu a wo nhohoro wo nsa.\n1 Yareɛ no fare bae\n2 Sɛ nea yareɛ no teɛ wɔ South Africa man mu\n3 Yareɛ no tebea ne n’ayare sa\nYareɛ no fare baeEdit\nYareɛ no da ne ho adi kane wo Obenim bosome da ɛtɔ so du-baako wo afe 2020 wɔ Wuhan, kuro keseɛ ɛwɔ China Hubei mmantɛm. Fri saa mmrɛ no, adwuma ɛhwɛ wiase apomuden so (WHO) aka sɛ korona yareɛ yi tumi sae nnipa bebree wo wiase yi mu ha nyinaa. Aman a yareɛ no adan ne ho adi keseɛ paa aya nsusuano bɔne te sɛ owuo bebree ɛne ayare sabea a wɔn ahuoden kɔ fam. Ne saa nti, ewiase mu apomuden adwuma mu panyin keseɛ a yɛfrɛ no Tedros Adnahom Ghebreyesus aba abonten aka sɛ nnipa nyinaa nka won ho mmom na yɛn ko yareɛ yi.\nSɛ nea yareɛ no teɛ wɔ South Africa man muEdit\nMprempren yi, nipa b3y3 apem oha aduowotwe aduanan nnum (1845) na w’aya corona virus yareɛ yi wo South Africa. Nnipa du-wotwe (18) na afiri mu ɛna nnipa aduanan-nnum (45) na won ho atɔ won koraa. Dwuma kuo a wohwɛ apomuden mu nsɛm wo South Africa susu sɛ nnipa bɛyɛ ɔha nkyɛmu aduosia na wo bɛ tumi aya yareɛ no bi wo mmrɛ bi mu. okwan a oman no fa so de asi yareɛ no kwan ne sɛ obiara bɛhyɛ fie na amansan nkitahodie nyinaa nso w’abra. Wo fi saa nhyehyɛe yi asa obenim bosome da a ɛto so aduasa, afe 2020 mu. Bio nso, oman no aboa apomuden adwuma yɛ foɔ bɛyɛ ope du (10,000) sɛ wonkɔ afie afie mu and wonso nnipa no nhwɛ sɛ wo wɔ mmoawa no bia.\nYareɛ no tebea ne n’ayare saEdit\nYareɛ no da ne ho adi wo ɛwa, ahuohyɛe, obrɛ, home a ɛsisi so yie. Yareɛ no ho ahyɛn so deɛ no nso bi ne honam yaw, amaman bebree, yam tuo, menemu kro, wonte adeɛ ho panpai ɛne ayaase yaw. Saa nhyɛn so die yi da he ho adi wo nna mmienu (2) kosi nna du-nnan (14) ntɛm. Na ɛmom, nnipa pii da yareɛ no ho adi fi day nnum (5) ɛkɔ. Nnipa pii da nhyɛn so deɛ a ano nyɛ den. Sɛ ano yɛ den pii a nnipa no tumi ya pneumonia. Nnipa dua ni mu nneɛma no ho bi tumi tɔ kyima. Sɛ ɛduru saa ɛmerɛ no a ɛho ko hia sɛ yɛ de saa nnipa no bɛ kɔ ayare hwɛ ntɛm pa ara.\nDokota foɔ de drobɛn bi hyɛ nnipa hwene mu na wo de afa nfidie mu ahwɛ sɛ onipa no wɔ yareɛ no bi anaa sɛ onni bi. Sɛ onipa no wo bi a wogye no tena ayare sa bea hɔ. ɛwu mu sɛ aduro biara nni hɔ ma saa yareɛ yi nanso, sɛ dokota foɔ no hwɛ won a, wo tumi ya ayare sa.\nKwan titriw a yɛde bɔ yɛn ho ban fri saa yareɛ yi ne sɛ yɛ bɛ ma kwan ada yɛ ne afofro ntɛm na afei nso yɛn mmɔ ntaataa so wɔ bea bi. Sɛ biribi nti ɛnyɛ yie sɛ yɛ bɛ ma kwan ada yɛ ne afofro ntɛm a, ɛho be hia sɛ yɛ bɛ hyɛ anim nkatasoɔ, anaa sɛ yɛ bɛ kata y’ano bre a yɛ rebo wa. Yɛ bɛ tumi ahyɛ gloves nso wo yɛn nsa. Bio nso, ɛsɛ sɛ nnipa de samina ne nsuo a ɛtene hohoro wɔn nsa. Wobetumi nso de sanitizer de ahohoro wan nsa bɛyɛ sima baako. Yɛ tu nnipa fo sɛ ma won nfa won nsa nkɔ won anim.\nRetrieved from "https://tw.wikipedia.org/w/index.php?title=Yareɛ_a_yɛ_frɛ_no_Coronavirus&oldid=21534"\nLast edited on 5 March 2021, at 10:06


Забур 111 CARS - Nnwom 111 ASCB\nMɛfiri mʼakoma nyinaa mu ama Awurade so\nwɔ ateneneefoɔ adwabɔ ne asafo no mu.\n2Awurade nnwuma yɛ kɛseɛ;\nwɔn a wɔn ani gye ho nyinaa susu ho.\n3Ne nnwuma yɛ tumi ne animuonyam,\nna ne tenenee wɔ hɔ daa.\n4Ɔma yɛkae nʼanwanwadeɛ;\nAwurade yɛ ɔdomfoɔ ne mmɔborɔhunufoɔ.\n5Ɔma wɔn a wosuro no no aduane;\n6Wakyerɛ ne nkurɔfoɔ tumi a ɛwɔ ne nnwuma mu,\nsɛ ɔde aman afoforɔ nsase ama wɔn.\n7Ne nsa ano nnwuma yɛ nokorɛ na ɛtene;\nnʼahyɛdeɛ nyinaa mu wɔ ahotosoɔ.\n8Ɛtim hɔ daa daa,\nnokorɛ ne tenenee mu na ɔyɛeɛ.\n9Ɔde ɔgyeɛ maa ne nkurɔfoɔ;\n10Awurade suro yɛ nyansa mfitiaseɛ;\nwɔn a wɔdi nʼahyɛdeɛ so nyinaa wɔ nhunumu pa.\nƆno na daa ayɛyie wɔ no.\nASCB : Nnwom 111


Daniel 5 AKCB - Matteus 5 LB\nƆfasu Ho Nkyerɛw\n1Mfe bebree akyi no, Ɔhene Belsasar too pon kɛse maa ne mpanyimfo apem, na ɔne wɔn nom nsa. 2Bere a nsa no ama Belsasar ani agye no, ɔhyɛe sɛ, wɔmfa sikakɔkɔɔ ne dwetɛ nkuruwa a nʼagya Nebukadnessar tase fii Yerusalem asɔredan mu no mmra, sɛnea ɔne ne mpanyimfo, ne yerenom ne ne mpenanom bɛnom mu nsa. 3Enti ɔde saa sikakɔkɔɔ nkuruwa a wɔtase fii Onyankopɔn asɔredan a ɛwɔ Yerusalem mu no bae, na ɔhene no ne ne mpanyimfo, ne yerenom ne ne mpenanom nom mu nsa. 4Wɔrenom nsa no, wɔkamfoo wɔn ahoni a wɔde sikakɔkɔɔ, dwetɛ, kɔbere, dade, dua ne abo ayɛ no.\n5Amono mu hɔ no ara, wohui sɛ, onipa nsateaa rekyerɛw ɔhene ahemfi fasu no a ɛbɛn kaneadua no ho. Ɔhene no hwɛɛ nsa a ɛrekyerɛw no, 6na ehu maa nʼanim danee. Sɛnea ɔbɔɔ hu no maa ne kotodwe keka bobɔɔ mu, na ne nan mu yɛɛ mmrɛw.\n7Ɔhene no teɛɛ mu frɛɛ se wɔmfa pɛadeahufo, Kaldeafo ne ntafowayifo mmra nʼanim. Ɔka kyerɛɛ saa Babilonia anyansafo yi se, “Obiara a obetumi akenkan nkyerɛw yi, akyerɛ me ase no, wobefura no ɔtamkɔkɔɔ a ɛyɛ adehye abasobɔde, na wɔde sikakɔkɔɔ ntweaban agu ne kɔn mu. Ɔno na ɔbɛyɛ ɔman sodifo a ɔto so abiɛsa wɔ ahemman yi mu.”\n8Nanso ɔhene no anyansafo no bae no, wɔn mu biara antumi ankenkan nkyerɛw no, ankyerɛ ase amma ɔhene no. 9Enti ɛmaa ɔhene no ho yeraw no yiye, na nʼanim sesae. Nʼabirɛmpɔn nso ho yeraw wɔn.\n10Na bere a Ɔhemmea no tee ɔhene ne ne mpanyimfo nteɛteɛmu no, ɔyɛɛ ntɛm kɔɔ apontodan mu hɔ. Ɔka kyerɛɛ Belsasar se, “Nana nkwa so! Nana, nsuro na mma wʼanim nsesa! 11Ɔbarima bi wɔ wʼahenni mu ha a ɔwɔ anyame kronkron honhom wɔ ne mu. Wʼagya Nebukadnessar adedi mu no, wohuu sɛ, saa ɔbarima yi wɔ ntease nhumu ne nyansa te sɛ anyame no. Wʼagya Nebukadnessar sii no panyin wɔ nkonyaayifo, pɛadeahufo, Kaldeafo ne ntafowayifo so wɔ Babilonia. 12Saa ɔbarima Daniel yi a ɔhene too no din Beltesasar yi adwene mu dɔ, na Onyankopɔn ho nimdeɛ ne ntease ahyɛ no ma. Otumi kyerɛ dae ne kasanyansa ase, na nsɛm a ɛkyere adwene no, ɔsan mu. Momfrɛ Daniel na ɔbɛkyerɛ mo nkyerɛw no ase.”\n13Enti wɔkɔfaa Daniel baa ɔhene anim. Ɔhene no bisaa no se, “Wone Daniel no a mʼagya Nebukadnessar faa wo nnommum de wo fii Yuda bae no? 14Mate wo nka sɛ, wowɔ anyame honhom wɔ wo mu, na ntease, nhumu ne nyansa ahyɛ wo ma. 15Wɔde anyansafo ne pɛadeahufo baa mʼanim sɛ wɔbɛkenkan nkyerɛw a egu ɔfasu yi ho yi na wɔnkyerɛ me ase, nanso wɔantumi. 16Na mate wo nka sɛ wutumi kyerɛ nsɛm ase; na wosan nsɛm a ɛkyere adwene mu. Na sɛ wutumi kenkan nkyerɛw a ɛwɔ ɔfasu yi ho na wokyerɛ me ase a, wobefura wo ɔtamkɔkɔɔ a ɛyɛ adehye abasobɔde, na wɔde sikakɔkɔɔ ntweaban begu wo kɔn mu. Na wobɛyɛ ɔman sodifo a ɔto so abiɛsa wɔ ahemman yi mu.”\n17Daniel buaa ɔhene no se, “Nana, mesrɛ, ma wʼakyɛde no ntena hɔ na fa wʼabasobɔde no ma obi foforo. Nanso, Nana, mɛkenkan nkyerɛw no, na makyerɛ wo ase.\n18“Nana, Ɔsorosoro Nyankopɔn maa wʼagya Nebukadnessar kɛseyɛ, anuonyam ne nidi. 19Ɔyɛɛ no kɛse ara kosii sɛ, nnipa ahorow nyinaa, aman nyinaa ne kasa biara du nʼanim a, wɔn ho popo biribiribiri. Okunkum wɔn a ɔpɛ sɛ okunkum wɔn, na ogyaa wɔn a ɔpɛ sɛ ogyaa wɔn. Ɔhyɛɛ wɔn a ɔpɛ sɛ ɔhyɛ wɔn anuonyam no anuonyam, na wɔn a ɔpɛ sɛ ɔbrɛ wɔn ase no, ɔbrɛɛ wɔn ase. 20Nanso ahomaso maa ne koma ne nʼadwene yɛɛ den no, woyii no fii nʼahengua so, sii no fam, gyee nʼanuonyam no. 21Wɔpam no fii nnipa mu. Wɔmaa no aboa adwene, na ɔne wuram mmoa tenae. Ɔwee sare te sɛ nantwi, na ɔsoro bosu fɔw no fɔkyee kosii sɛ, afei ohui sɛ, sɛɛ Ɔsorosoro Nyankopɔn na odi wiase ahemman nyinaa so, na ɔno ara nso na oyi obi a ɔpɛ ma odi so.\n22“Nanso wo, ne ba Belsasar, wunim eyinom nyinaa, nanso woammrɛ wo ho ase. 23Woama wo ho so atia Ɔsoro Awurade mmom. Woafa saa nkuruwa yi a esisi wʼanim a wɔfa fii nʼasɔredan mu no. Wo ne wʼatitiriw ne wo yerenom ne wo mpenanom anom mu nsa, bere a morekamfo dwetɛ, sikakɔkɔɔ, kɔbere, dade, dua ne ɔbo anyame a wonhu ade, na wɔnnte asɛm, na wonnim hwee koraa no. Na moamfa nidi amma Onyankopɔn a okura mo nkwa na odi mo nkrabea so no. 24Ne saa nti, Onyankopɔn asoma nsa yi sɛ, ɛmmɛkyerɛw nkra yi.\n25“Nkra a, ɛkyerɛwee ni:\nMene, Mene, Tekel, Parsin.\n26“Saa nsɛm yi nkyerɛase ni:\n“ ‘Mene’ nkyerɛase ne wɔakan. Onyankopɔn akan wʼahenni nna a aka na watwa so de aba nʼawiei.\n27“ ‘Tekel’ nkyerɛase ne: wɔakari. Wɔakari wo wɔ nsania so, nanso woantumi sɔhwɛ no.\n28“ ‘Parsin’ nkyerɛase ne: wɔakyekyɛ mu. Wɔakyekyɛ wʼahenni mu ama Mediafo ne Persiafo.”\n29Afei Belsasar ma wofuraa Daniel ɔtamkɔkɔɔ a ɛyɛ adehye abasobɔde, de sikakɔkɔɔ ntweaban guu ne kɔn mu. Wɔsoaa no sɛ, ɔman sodifo a ɔto so abiɛsa wɔ ahemman no mu.\n30Saa anadwo no ara, wokum Babiloniahene Belsasar. 31Na Dario a ofi Mede faa ahenni no, na wadi mfirihyia aduosia abien.\nAKCB : Daniel 5


Colosas 2 HLGN - Kolosefo 2 NA-TWI | Biblica América Latina\nColosas 2 HLGN - Kolosefo 2 NA-TWI\n1Mepɛ sɛ mema mo ne nnipa a wɔwɔ Laodikea no ne wɔn a wonhuu me da no hu adwuma dennen a mereyɛ ma wɔn. 2 Me botae ne sɛ, wobenya nkuranhyɛ wɔ wɔn koma mu na wɔatena ase ɔdɔ mu sɛnea ɛbɛyɛ a mubenya gyidi a ntease de ba no. Na wobehu Onyankopɔn a ɔyɛ Kristo ankasa no. 3 Ɔno so na wɔnam hu Onyankopɔn nyansa ne n’adwene.\n4 Meka kyerɛ mo se, mommma obiara mmfa akyinnye hunu nnaadaa mo a ɛmfa ho sɛ woye anaa wonye. 5 Ɛwom sɛ minni mo nkyɛn wɔ ɔhonam fam de, nanso mewɔ mo nkyɛn wɔ honhom fam. Ɛyɛ me anigye nso sɛ monam Kristo mu gyidi so aka mo ho abom gyina hɔ pintinn.\nKristo mu asetena\n6 Esiane sɛ moagye Kristo sɛ mo wura nti, mo ne no mmom ntena. 7 Munnye ntini wɔ ne mu; momfa mo nkwa nto ne so na mo gyidi mu nyɛ den daa sɛnea wɔkyerɛɛ mo no na monna so ase.\n8 Monhwɛ yiye na obi amfa ne nnaadaa a efi nnipa nkyerɛkyerɛ ne wiase ahonhom mu a emfi Kristo no amfa mo dommum. 9 Efisɛ, Kristo mu na Onyankopɔn te 10 na wama mo ho kwan sɛ mo ne no nyɛ baako. Ɔkorɔn sen honhom ne tumi biara.\n11 Mo ne no ka boom no, wotwaa mo twetia a ɛnyɛ nnipa na wotwaa mo na mmom, ɛyɛ Kristo no ankasa na otwaa mo de tew mo fii nipadua a ɛho ntew no tumi ase. 12 Wɔbɔɔ mo asu no nso, wosiee mo ne Kristo. Na asubɔ no ara mu wɔnam mo gyidi a efi Onyankopɔn tumi a ɛyɛ den so nti onyanee Kristo fii awufo mu no so, nyanee mo ne Kristo.\n13 Esiane mo bɔne nti, bere bi a atwam no, na moyɛ honhom mu awufo na afei ɛma moyɛɛ Amanamanmufo a munni Mmara. Nanso afei Onyankopɔn agye mo nkwa de mo abata Kristo ho. Onyankopɔn de yɛn nyinaa bɔne akyɛ yɛn. 14 Ɔnam ne mmara so atwa yɛn bɔne mu afi ne nhoma mu abɔ yɛn bɔne no asɛnnua mu. 15 Saa asɛnnua no so na Kristo gyee ne ho fii honhom mu atumfo nsam. Bere a Onyankopɔn maa Kristo dii nkonim wɔ asɛnnua a ɛpataa yɛn bɔne no so no, ɔmaa wiasefo nyinaa hui.\n16 Enti mommma obiara nnhyehyɛ mmara a ɛfa nea mudi anaa monom, nea ɛfa nna kronkron anaa nea ɛfa asram foforo afahyɛ anaa nea ɛfa Homeda ho mmma mo. 17 Saa nneɛma no nyinaa yɛ daakye mu nsɛm sunsum. Kristo ne ɔpapa no. 18 Mommma obiara a esiane sɛ ɔfa no sɛ wanya anisoadehu nti ɔka ahobrɛase a enni mu ne abɔfosom ho asɛm no mmu mo atɛn. Saa ahantanfo yi, ɛwom sɛ wɔfa wɔn ho sɛ ahobrɛasefo, wɔ anifere su. 19 Saa nnipa no ne Kristo no a ɔyɛ Ti na yɛn nyinaa yɛ nipadua a wɔaka abom no nni ayɔnkofa. Kristo tumi nti, nipadua no nyinaa nya n’apɛde, na apɔw so ne ntini akɛse suso mu ma ɛbɔ mu baako na enyin sɛnea Onyankopɔn pɛ sɛ enyin no.\n20 Mo ne Kristo awu nti moatew mo ho afi ahonhom a wodi wiase so no ho. Adɛn nti na mobɔ mo bra sɛ nnipa a wɔhyɛ saa wiase no ase? Adɛn nti na mudi saa mmara no so se, 21 “Munnso eyi mu,” “Munnni eyi,” “Mommfa mo nsa nka afoforo?” 22 Nso sɛ wɔde eyinom nyinaa di dwuma a, ne nyinaa sɛe. Ɛyɛ onipa mmara ne ne nkyerɛkyerɛ. 23 Mmara a ɛte saa a wɔhyɛ wɔ ɔsom mu, boa pa kyerɛ ahobrɛase su, hyɛ nnipa ketee no ho nni mfaso biara ma nipadua no.\nNA-TWI : Kolosefo 2


2 Korintofo 8 | Intanɛt So Bible| Wiase Foforɔ Nkyerɛaseɛ\nNea Ɛto So Abien A Ɔde Kɔmaa Korintofo 8:1-24\nNtoboa a wɔde bɛma Kristofo a wɔwɔ Yudea (1-15)\nWɔbɛsoma Tito akɔ Korinto (16-24)\n8 Afei anuanom, yɛpɛ sɛ muhu adom a Onyankopɔn de adom asafo ahorow a ɛwɔ Makedonia no.+ 2 Bere a wɔrehu amane wɔ sɔhwɛ kɛse mu no, wɔn anigye mmoroso ne wɔn hia buruburoo no maa wɔn ayamye yɛɛ kɛse.* 3 Efisɛ wɔyɛɛ nea wɔn ahoɔden betumi nyinaa.+ Yiw, me ara midi adanse sɛ wɔyɛɛ nea ɛboro wɔn ahoɔden so mpo.+ 4 Na wɔn ankasa fi wɔn pɛ mu srɛɛ yɛn ara sɛ, yɛmma wɔn hokwan mma wonyi wɔn yam mfa nea wɔwɔ mmra, sɛnea ɛbɛyɛ a mmoa* a yɛde boa akronkronfo a wɔakɔ ahokyere mu no, wɔn nso bɛboa bi.+ 5 Nea na yɛn ani da so sɛ wɔbɛyɛ no, wɔyɛ boroo saa koraa. Efisɛ wɔnam Onyankopɔn pɛ so dii kan de wɔn ho maa Awurade ne yɛn. 6 Enti yɛhyɛɛ Tito+ nkuran sɛ, sɛnea ofii adwuma yi ase wɔ mo mu no, ɔnsan nhwɛ nnyigye nea mufi ayamye mu de rema no nwie. 7 Ne nyinaa mu no, mowɔ ade nyinaa ma ɛboro so: gyidi mu oo, kasa mu oo, nimdeɛ mu oo, mmɔdenbɔ nyinaa mu oo, ɔdɔ a yɛde dɔ mo mu oo, mowɔ ma ɛboro so. Saa ara na nea moreyi mo yam de ama yi nso, monyɛ mma ɛmmoro so.+ 8 Ɛnyɛ sɛ mereka eyi de ahyɛ mo, na mmom mereka, sɛnea ɛbɛyɛ a mubehu mmɔden a ebinom rebɔ, na mahu sɛnea mo dɔ di mu fa. 9 Na munim yɛn Awurade Yesu Kristo adom no. Ɛne sɛ, na ɔyɛ ɔdefo, nanso mo nti ɔbɛyɛɛ ohiani,+ na monam ne hia so ayɛ adefo. 10 M’adwene wɔ eyi ho ne sɛ:+ Sɛ moyɛ nea mereka yi a, ɛbɛboa mo. Efisɛ afe ni na mo ara mufii ase sɛ moreyɛ, na na mo ani abere paa sɛ mobɛyɛ nso. 11 Enti seesei, nea mufii ase sɛ moreyɛ no, monyɛ nwie. Sɛnea na moayɛ krado sɛ mobɛyɛ no, monhwɛ nea mowɔ ho na momfa saa ahokeka no ara nwie. 12 Na sɛ obi koma ka no sɛ onyi bi mma a, nea ɛsɔ ani ne sɛ ɔde nea ɔwɔ bɛma,+ na ɛnyɛ nea onni. 13 Na mempɛ sɛ ɛyɛ mmerɛw ma ebinom na mo de, ɛyɛ den ma mo; 14 na mmom mepɛ sɛ biribiara kyɛ pɛpɛɛpɛ, sɛnea ɛbɛyɛ a nea moanya aboro so seesei no bɛma wɔanya nea wohia, na nea wɔn nso anya aboro so no ama moanya nea muhia. Ɛno bɛma biribiara akyɛ pɛpɛɛpɛ. 15 Saa na wɔakyerɛw sɛ: “Onipa a ɔwɔ pii no annya ammoro so, na onipa a ɔwɔ ketewaa bi no nso, anhia no ammoro so.”+ 16 Afei aseda nka Onyankopɔn sɛ ɔde ahyɛ Tito komam sɛ onnwen mo ho sɛnea yedwen mo ho no,+ 17 efisɛ nkuranhyɛ a yɛde maa no no, watie no aso pa mu. Na esiane sɛ n’ani gye ho sɛ ɔbɛyɛ nea yɛkae no nti, ɔno ara fi ne pɛ mu reba mo nkyɛn. 18 Nanso yɛresoma onua a asɛmpa a ɔka no nti, asafo ahorow no nyinaa kamfo no no aka ne ho. 19 Ɛnyɛ ɛno nko, na mmom asafo ahorow no ayi no sɛ ɔnka yɛn ho na yɛmfa akyɛde a wɔayi wɔn yam de ama yi nkɔ mmeaemmeae mfa nhyɛ Awurade anuonyam, na yɛmfa nkyerɛ sɛ yɛayɛ krado sɛ yɛbɛboa. 20 Eyi remma obiara nnya yɛn ho asɛm nka wɔ sɛnea yɛkyekyɛ ntoboa a wɔayi wɔn yam de aba no ho.+ 21 Na yɛde ‘nokwaredi yɛ biribiara; ɛnyɛ Yehowa* anim nko na yɛyɛ saa, na mmom nnipa anim nso.’+ 22 Bio nso, yɛresoma yɛn nua baako aka wɔn ho. Yɛasɔ no ahwɛ ahu sɛ ɔbɔ mmɔden wɔ nneɛma pii mu, na seesei, mo mu awerɛhyem kɛse a ɔwɔ nti, ne mmɔdenbɔ no ayɛ kɛse paa. 23 Sɛ mowɔ Tito ho asɛm bi a, nea mɛka ne sɛ, ɔyɛ obi a ɔka me ho a me ne no yɛ adwuma boa mo. Na sɛ yɛn nuanom no nso na mowɔ wɔn ho asɛm a, nea mɛka ne sɛ, wɔyɛ asafo ahorow no asomafo ne Kristo anuonyam. 24 Enti monna mo dɔ adi nkyerɛ wɔn,+ na momma asafo ahorow no nhu nea enti a yɛde mo hoahoaa yɛn ho no.\n^ Anaa “boroo so.”\n2 Korintofo 8


Dɛn Na Bible Ka Fa Ɔbaabun Maria Ho?\nKENKAN WƆ Afrikaans Albanian American Sign Language Amharic Arabic Armenian Azerbaijani Bicol Bislama Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Faroese Fijian Finnish Fon French Georgian German Greek Gun Hebrew Hiligaynon Hungarian Iban Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luganda Malay Malayalam Moore Myanmar Ndebele (Zimbabwe) Norwegian Nzema Ossetian Pangasinan Persian Polish Portuguese Romanian Sango Serbian Serbian (Roman) Seychelles Creole Shona Sinhala Slovak Slovenian Spanish Swahili Swedish Tagalog Telugu Thai Tigrinya Tsonga Turkish Twi Ukrainian Urhobo Uruund Valencian Venda Vietnamese Welsh Yoruba\nƐbɛyɛ dɛn na ɔbaabun atumi awo?\nAdɛn nti na na ɛsɛ sɛ ɔbaabun wo Yesu?\nMaria yɛɛ ɔbaabun ne nkwa nna nyinaa anaa?\nNkyerɛkyerɛ a ɛne sɛ ɔbaabun na ɔwoo Yesu no, ɛno ara ne nkyerɛkyerɛ a ɛka sɛ “Wɔannyinsɛn Maria Wɔ Bɔne Mu” no anaa?\nƐsɛ sɛ yebu Maria sɛn?\nBible ka sɛ Maria a na ɔyɛ Yesu maame no nyaa hokwan soronko de woo Yesu bere a na ɔda so ɔyɛ ɔbaabun no. Bible hyɛɛ saa anwonwade yi ho nkɔm wɔ Yesaia nhoma no mu, na Nsɛmpa a Mateo ne Luka kyerɛwee no nso ma yehu sɛ ɛbaa mu.\nBere a Yesaia rehyɛ nkɔm afa Mesia no awo ho no, ɔkaa sɛ: “Hwɛ, ababaa no benyinsɛn awo ɔbabarima.” (Yesaia 7:14) Honhom kaa Asɛmpa kyerɛwfo Mateo ma ɔkaa sɛ, nkɔmhyɛ a ɛwɔ Yesaia no fa Maria a na obenyinsɛn Yesu no ho. Mateo kaa sɛ Maria nyinsɛnee wɔ anwonwakwan so. Owiei no, ɔde kaa ho sɛ: “Eyinom nyinaa sii na ama nea Yehowa nam ne diyifo so kae no aba mu sɛ: ‘Hwɛ! Ɔbaabun no * benyinsɛn na wawo ɔbabarima, na wɔbɛto ne din Imanuel,’ a n’asekyerɛ ne sɛ, ‘Onyankopɔn ne Yɛn Wɔ Hɔ.’”—Mateo 1:22, 23.\nSɛnea Maria nyinsɛnee anwonwakwan so no, Asɛmpa kyerɛwfo Luka nso kaa ho asɛm. Ɔkyerɛwee sɛ Onyankopɔn somaa ɔbɔfo Gabriel kɔɔ “ɔbaabun bi a wɔde no ama ɔbarima bi a wɔfrɛ no Yosef a ofi Dawid fie aware no nkyɛn; na ɔbaabun no din de Maria.” (Luka 1:26, 27) Maria ankasa nso ka too so sɛ ɔyɛ ɔbaabun. Bere a Maria tee sɛ ɔno na ɔrebɛyɛ Yesu a ɔyɛ Mesia no maame no, obisae sɛ: “Ɛbɛyɛ dɛn na eyi ayɛ yiye bere a me ne ɔbarima nnae?”—Luka 1:34.\nHonhom kronkron a ɛyɛ Onyankopɔn tumi a ɛreyɛ adwuma no na ɛmaa Maria nyinsɛnee. (Mateo 1:18) Ɔbɔfo no ka kyerɛɛ Maria sɛ: “Honhom kronkron bɛba wo so, na Ɔsorosoroni no tumi bɛkata wo so. Ɛno nso nti na wɔbɛfrɛ nea wobɛwo no no kronkron, Onyankopɔn Ba.” * (Luka 1:35) Onyankopɔn faa anwonwakwan so yii ne Ba no nkwa bɛhyɛɛ Maria awotwaa mu, na ɛma onyinsɛnee.\nOnyankopɔn maa ɔbaabun woo Yesu sɛnea ɛbɛyɛ a obenya nipadua a sintɔ biara nni ho na ama watumi agye adesamma afi bɔne ne owu mu. (Yohane 3:16; Hebrifo 10:5) Onyankopɔn yii Yesu nkwa bɛhyɛɛ Maria awotwaa mu. Ɛno akyi no, ɛda adi sɛ Onyankopɔn honhom kronkron bɔɔ abofra a na ɔrenyin wɔ yafunu mu no ho ban fii sintɔ biara ho.—Luka 1:35.\nWei nti, wɔwoo Yesu no na sintɔ biara nni ne ho. Ɛno nti sɛ yɛyɛ ntotoho a, na Yesu te sɛ Adam bere a na Adam nyɛɛ bɔne no. Bible ka Yesu ho asɛm sɛ: “Wanyɛ bɔne biara.” (1 Petro 2:22) Esiane sɛ na Yesu yɛ onipa a bɔne biara nni ne ho nti, na obetumi atua agyede no de agye nnipa afi bɔne ne owu mu.—1 Korintofo 15:21, 22; 1 Timoteo 2:5, 6.\nBible nkyerɛkyerɛ sɛ Maria kɔɔ so yɛɛ ɔbaabun ne nkwa nna nyinaa. Mmom, ɛma yehu sɛ Maria woo mma foforo.—Mateo 12:46; Marko 6:3; Luka 2:7; Yohane 7:5.\nBible kyerɛkyerɛ sɛ na Yesu wɔ anuanom afoforo\nDabi. Sɛnea New Catholic Encyclopedia ma yehu no, nkyerɛkyerɛ a ɛne sɛ Wɔannyinsɛn Maria Wɔ Bɔne Mu no, ɛno ne “gyidi a ɛkyerɛ sɛ Ɔbaabun Maria annya BƆNE A YENYA FII AWO MU no bi. Wɔwo nnipa a aka nyinaa wɔ bɔne mu . . . Nanso Maria de, ADOM soronko bi nti, wɔbɔɔ ne ho ban fii bɔne a yenya fi awo mu no ho.” *\nNanso baabiara nni Bible mu a ɛkyerɛkyerɛ sɛ wɔanwo Maria wɔ bɔne mu. (Dwom 51:5; Romafo 5:12) Nokwasɛm ne sɛ, Maria woo Yesu akyi no, ɔkɔbɔɔ bɔne ho afɔre a na Mose Mmara no hwehwɛ sɛ ɔbaatan foforo biara bɔ no bi. Saa a Maria yɛe no di adanse sɛ bɔne a yenya fi awo mu no, na ebi wɔ ne ho. (Leviticus 12:2-8; Luka 2:21-24) New Catholic Encyclopedia no ka sɛ: “Nkyerɛkyerɛ a ɛne sɛ Wɔannyinsɛn Maria Wɔ Bɔne Mu no, Kyerɛwnsɛm no nka ho asɛm tẽẽ . . . Ɛyɛ Asɔre no na ɛkyerɛkyerɛ saa.”\nMaria yɛɛ gyidi, osetie, ne ahobrɛase ho nhwɛso pa. Afei nso, na ɔdɔ Onyankopɔn pa ara. Weinom yɛ biribi a yebetumi asua. Nnipa anokwafo a ɛsɛ sɛ yesuasua wɔn no, Maria ka ho.—Hebrifo 6:12.\nNanso ɛmfa ho hokwan soronko a Maria nyae sɛ Yesu maame no, Bible nkyerɛkyerɛ sɛ yɛnsom no anaasɛ yɛmmɔ no mpae. Yesu amfa nidi soronko biara amma ne maame, na saa ara nso na wanka ankyerɛ n’akyidifo no sɛ wɔnyɛ saa. Nsɛmpa nnan no ka Maria ho asɛm. Afei, nkyekyɛm baako nso wɔ Asomafo Nnwuma no mu a ɛka ne ho asɛm. Wei akyi no, baabiara nni nhoma 22 a aka wɔ nea nkurɔfo frɛ no Apam Foforo no mu a ɛka Maria ho asɛm.—Asomafo Nnwuma 1:14.\nAdanse biara nni Kyerɛwnsɛm no mu a ɛkyerɛ sɛ tete Kristofo no de nidi soronko maa Maria anaa wɔsom no. Mmom, Bible kyerɛkyerɛ sɛ ɛsɛ sɛ Kristofo som Onyankopɔn nko ara.—Mateo 4:10.\n^ nky. 10 Hebri asɛmfua a wɔkyerɛɛ ase “ababaa” wɔ Yesaia nkɔmhyɛ no mu ne ʽal·mahʹ. Saa asɛmfua no betumi akyerɛ ɔbaabun anaa ɔbaa bi a ɔnyɛ ɔbaabun. Nanso bere a Onyankopɔn honhom kaa Mateo ma ɔkyerɛw Asɛmpa no, ɔde Hela asɛmfua pɔtee bi a ɛne par·theʹnos, a ɛkyerɛ “ɔbaabun” na edii dwuma.\n^ nky. 13 Ebinom ka sɛ ɛnyɛ papa sɛ yɛde asɛm “Onyankopɔn Ba” bɛfrɛ Yesu, efisɛ wosusuw sɛ ɛno kyerɛ sɛ Onyankopɔn ne ɔbea dae ansa na wɔrewo Yesu. Nanso, Kyerɛwnsɛm no nkyerɛkyerɛ saa. Mmom, Bible ka sɛ Yesu yɛ “Onyankopɔn Ba” ne “abɔde nyinaa mu abakan” efisɛ ɔno ne abɔde a edi kan, na ɔno nkutoo na Onyankopɔn bɔɔ no tẽẽ. (Kolosefo 1:13-15) Bible ka onipa a odi kan, Adam nso ho asɛm sɛ “Onyankopɔn ba.” (Luka 3:38) Nea enti a ɛte saa ne sɛ Onyankopɔn na ɔbɔɔ Adam.\n^ nky. 20 Second Edition, Po 7, kratafa 331.


2 Samuel 20 | Intanɛt So Bible| Wiase Foforɔ Nkyerɛaseɛ\n20 Ná ɔbarima huhuni+ bi wɔ hɔ a ne din de Saba+ a ɔyɛ Benyaminni Bikri ba. Ɔhyɛn abɛn+ kae sɛ: “Yenni kyɛfa biara wɔ Dawid mu, na yenni agyapade biara wɔ Yese ba+ no mu. Israelfo, obiara nkɔ ne nyame nkyɛn!”+ 2 Ɛnna Israel mmarima nyinaa fii Dawid akyi kodii Bikri ba Saba akyi;+ Yuda mmarima de, wɔbataa wɔn hene ho fi Yordan ho kosii Yerusalem.+ 3 Na Dawid beduu ne fie wɔ Yerusalem.+ Afei ɔhene faa mmea du no,+ n’ayefam a ogyaw wɔn akyi sɛ wɔnhwɛ fie no, na ɔde wɔn guu ofie bi mu sɛ wɔnhwɛ wɔn so, na ɔmaa wɔn aduan daa. Ɔne wɔn anna bio,+ na mmom ɔtoo wɔn mu kosii wɔn wuda, na wodii kuna bere a wɔn kunu te ase. 4 Ɛnna ɔhene ka kyerɛɛ Amasa+ sɛ: “Kɔfrɛfrɛ Yuda mmarima ma wommehyia me nkyɛn nnansa ntam, na wo nso begyina ha.” 5 Enti Amasa kɔfrɛfrɛɛ Yudafo behyiae, nanso bere a ɔhyɛɛ no no twaam ansa na ɔreba. 6 Ɛnna Dawid ka kyerɛɛ Abisai+ sɛ: “Nea Bikri ba Saba+ de bɛba yɛn so bɛkyɛn Absalom de no.+ Wo de, fa wo wura nkoa+ na tiw no, na wannya nkurow bi a wɔabɔ ho ban, na wanguan amfi yɛn ani so.” 7 Ɛnna Yoab+ mmarima no ne Keretifo+ ne Peletifo+ ne nnɔmmarima no nyinaa dii n’akyi, na wofii adi fii Yerusalem tu sãã Bikri ba Saba. 8 Bere a woduu ɔbo kɛse a ɛwɔ Gibeon+ ho no, Amasa+ behyiaa wɔn. Ná Yoab hyɛ atade de biribi abɔ mu, na ɔde nkrante ahyɛ ne boha mu bɔ n’asen. Ɔrekɔ no, efi tɔe. 9 Ɛnna Yoab bisaa Amasa sɛ: “Me nua, wo ho ye?”+ Na Yoab de ne nsa nifa soo Amasa bogyesɛ mu sɛnea ɔrefew n’ano.+ 10 Amasa de, wanhwɛ nkrante a ɛwɔ Yoab nsam no, enti ɔde wɔɔ+ ne yam, na ne nsono tu guu fam, na wamfea no so, na owui. Afei Yoab ne ne nua Abisai kotiw Bikri ba Saba. 11 Na Yoab mmerante no biako gyinaa ne ho kae sɛ: “Nea ɔpɛ Yoab asɛm na ɔwɔ Dawid afã+ no, ma onni Yoab akyi!” 12 Saa bere no nyinaa na Amasa repere wɔ mogya+ mu ɔtempɔn no mfinimfini. Bere a aberante no hui sɛ nnipa no nyinaa agyinagyina no, oyii Amasa fii ɔtempɔn no mu kɔtoo wuram. Na ohui sɛ obiara bedu ne ho a na wagyina,+ enti ɔde ntama kataa no so. 13 Oyii no fii ɔtempɔn no so ara pɛ, obiara sen kodii Yoab akyi na wotiw Bikri ba Saba.+ 14 Na Saba twaam Israel mmusuakuw nyinaa mu koduu Habel a ɛwɔ Bet-Maaka.+ Bikrifo nyinaa boaboaa wɔn ho ano, na wɔn nso kodii n’akyi. 15 Na wɔkɔe kotwaa ne ho hyiae wɔ Habel a ɛwɔ Bet-Maaka, na wɔtotoo kurow no ho akoban.+ Ná wɔabɔ kurow no ho ban, na nnipa a wɔka Yoab ho nyinaa pempem ɔfasu no sɛ wɔredwiriw agu. 16 Ɛnna ɔbea nyansafo+ bi fi kurow no mu teɛɛm sɛ: “Muntie, mmarima, muntie! Mesrɛ mo, monka nkyerɛ Yoab sɛ, ‘Twiw bɛn ha na me ne wo nkasa.’” 17 Enti otwiw bɛn ɔbea no, na obisae sɛ: “Wone Yoab anaa?” Na ɔkae sɛ: “Ɛyɛ me.” Na ɔka kyerɛɛ no sɛ: “Tie w’afenaa asɛm.”+ Na ɔno nso kae sɛ: “Meretie.” 18 Ɛnna ɔbea no kae sɛ: “Tete no, na obiara ka sɛ, ‘Ma wonkobisa wɔ Habel na asɛm no betwa.’ 19 Mekasa ma asomdwoe+ nnipa ne anokwafo+ a wɔwɔ Israel. Wopɛ sɛ wosɛe kurow+ ne ɛnã a ɔwɔ Israel. Dɛn nti na worebɛmene+ Yehowa agyapade?”+ 20 Ɛnna Yoab buae sɛ: “Ɛmpare me koraa sɛ mɛmene kurow yi na masɛe no. 21 Ɛnyɛ saa na asɛm no te; ɛyɛ ɔbarima bi a ofi Efraim mmepɔw+ so a ne din de Saba+ a ɔyɛ Bikri ba na wama ne nsa so atia Ɔhene Dawid.+ Munyi no mmra,+ na mɛtwe me ho afi kurow yi ho akɔ.”+ Ɛnna ɔbea no ka kyerɛɛ Yoab sɛ: “Hwɛ! Wɔbɛtow ne ti+ afa ɔfasu no so abrɛ wo!” 22 Ɛhɔ ara na ɔbea no de ne nyansa+ kɔɔ ɔmanfo no nyinaa nkyɛn, na wokotwaa Bikri ba Saba ti, na wɔtow maa Yoab. Ɛnna ɔhyɛn abɛn+ ma wofifii kurow no ho hwetee, na obiara kɔɔ ne fie; Yoab de, ɔsan kɔɔ ɔhene nkyɛn wɔ Yerusalem. 23 Yoab dii Israel asraafo nyinaa so,+ na Yehoiada+ ba Benaia+ dii Keretifo+ ne Peletifo+ so. 24 Adoram+ na ɔhwɛɛ apaafo so, na Ahilud ba Yehosafat+ na ɔyɛɛ ɔhene krakye. 25 Ná Sewa+ ne ɔkyerɛwfo,+ na Sadok+ ne Abiatar+ yɛ asɔfo. 26 Ira a ofi Yair nso bɛyɛɛ Dawid sɔfo.*+\n^ Hwɛ 2Sa 8:18 ase hɔ asɛm.


43 Bere a Yeremia kaa Yehowa, wɔn Nyankopɔn nsɛm nyinaa a Yehowa wɔn Nyankopɔn de somaa no ɔman no nyinaa nkyɛn wiei no,+ 2 Hosaia+ ba Asaria ne Karea ba Yohanan+ ne mmarima ahantanfo+ no nyinaa ka kyerɛɛ Yeremia sɛ: “Atosɛm na woreka yi.+ Yehowa yɛn Nyankopɔn nsomaa wo yɛn nkyɛn sɛ, ‘Munntu mo nan nnsi Egypt nnkɔtena hɔ sɛ ahɔho.’+ 3 Na Neria ba Baruk+ na ɔretutu gu w’asom tia yɛn sɛnea ɛbɛyɛ a Kaldeafo nsa bɛka yɛn na wɔakunkum yɛn anaa wɔde yɛn bɛkɔ nkoasom mu wɔ Babilon.”+ 4 Na Karea ba Yohanan ne asahene no nyinaa ne ɔman no nyinaa antie Yehowa asɛm+ antena Yuda asase so.+ 5 Enti Karea ba Yohanan ne asahene no nyinaa faa Yuda nkae a wofi aman a wɔbɔɔ wɔn hwetee so no so bae sɛ wɔrebɛsoɛ Yuda asase so no nyinaa,+ na wɔkɔe; 6 mmarima ne wɔn yerenom ne mmofra nkumaa ne ɔhene mmabea+ ne ɔkra biara a awɛmfo so panyin Nebusaradan+ gyaw no Safan+ ba Ahikam+ ba Gedalia+ nkyɛn no ne odiyifo Yeremia ne Neria ba Baruk.+ 7 Na wɔkɔɔ Egypt+ asase so, na wɔantie Yehowa asɛm; wɔkɔe ara koduu Tapanes.+ 8 Ɛnna Yehowa asɛm baa Yeremia nkyɛn wɔ Tapanes sɛ: 9 “Tase abo akɛse, na fa kohintaw dɔte mu wɔ birikisi a ɛsɛm Farao fie pon ano no mu wɔ Tapanes, Yuda mmarima no anim.+ 10 Na ka kyerɛ wɔn sɛ, ‘Nea asafo Yehowa, Israel Nyankopɔn aka ni: “Hwɛ, meresoma akɔfa Babilon hene Nebukadresar,+ m’akoa+ no aba, na abo a mede ahintaw yi so na mede n’ahengua besi, na ɔbɛtrɛw ne ntamadan kɛse mu wɔ so. 11 Na ɔbɛba abɛyɛ Egypt+ asase pasaa. Nea ɔsɛ owuyare no bɛkɔ owuyare mu. Nea ɔsɛ nkoasom no bɛkɔ nkoasom mu. Na nea ɔsɛ nkrante no bɛkɔ nkrante ano.+ 12 Na mede ogya bɛto Egypt+ anyame no afie mu, na ɔbɛhyew na ɔde wɔn akɔ nkoasom mu, na wafura Egypt asase sɛnea oguanhwɛfo fura ntama+ no, na obefi hɔ akɔ asomdwoe mu. 13 Na obebubu Bet-Semes a ɛwɔ Egypt asase so no adum pasaa, na ɔde ogya bɛhyew Egypt anyame no afie.”’”


26 Afei ɔkɔm baa asase no so. Ɛsono ɔkɔm yi ne nea edii kan baa Abraham bere so no,+ na Isak kɔɔ Filistifo hene Abimelek nkyɛn wɔ Gerar.+ 2 Ɛnna Yehowa yii ne ho adi kyerɛɛ no sɛ:+ “Nkɔ Egypt. Tena asase a mɛkyerɛ wo no so.+ 3 Tena asase yi so sɛ ɔhɔho,+ na mɛka wo ho na mehyira wo, na mede nsase yi nyinaa bɛma wo ne w’asefo,+ na mɛma ntam a mekaa wo papa Abraham no aba mu,+ 4 ‘Na mɛma w’asefo adɔɔso sɛ ɔsoro nsoromma na mede nsase yi nyinaa bɛma wɔn;+ na asase so aman nyinaa nam w’asefo so benya nhyira,’+ 5 efisɛ Abraham tiee m’asɛm yɛɛ nea mehwehwɛ nyinaa, na odii m’ahyɛde ne m’atemmusɛm ne me mmara so.”+ 6 Enti Isak kɔɔ so tenaa Gerar.+ 7 Afei na mmarima a wɔwɔ hɔ no taa bisa ne yere ase, na ɛyɛ a ɔka sɛ: “Ɔyɛ me nuabea.”+ Na osuro sɛ ɔbɛka sɛ “Ɔyɛ me yere,” efisɛ, sɛnea ɔkae no, “anhwɛ a Rebeka nti mmarima a wɔwɔ ha yi bekum me,” efisɛ na ne ho yɛ fɛ+ paa. 8 Ɔtenaa hɔ kyɛe kakra, na da bi Filistifo hene Abimelek hwɛɛ ne mfɛnsere mu hui sɛ Isak ne ne yere Rebeka redi agoru.+ 9 Ntɛm ara na Abimelek frɛɛ Isak kae sɛ: “Ɔbea yi nyɛ obiara sɛ wo yere! Dɛn nti na wokae sɛ, ‘Ɔyɛ me nuabea’?” Ɛnna Isak ka kyerɛɛ no sɛ: “Mekaa saa efisɛ na misuro sɛ anhwɛ a ne nti wobekum me.”+ 10 Nanso Abimelek toaa so sɛ: “Dɛn na woayɛ yɛn yi?+ Anka worebɛyɛ ama nnipa yi mu bi ne wo yere ada, na wode asodi abɛto yɛn so!”+ 11 Ɛnna Abimelek hyɛɛ mmara maa nkurɔfo no nyinaa sɛ: “Obiara a ɔde ne nsa bɛka ɔbarima yi ne ne yere no, wobekum no!” 12 Akyiri yi Isak yɛɛ afuw wɔ asase no so,+ na saa afe no onyaa nnɔbae mmɔho ɔha,+ efisɛ na Yehowa ahyira no.+ 13 Enti ɔbarima no bɛyɛɛ kɛse na ɔkɔɔ so ara nyaa ne ho kosii sɛ ɔbɛyɛɛ ɔdefo kɛse.+ 14 Obenyaa nguan ne anantwi ne nkoa pii,+ na ɛmaa Filistifo no ani beree no.+ 15 Na nsubura a ne papa Abraham nkoa tui+ bere a ɔte ase no, Filistifo no de dɔte siw no.+ 16 Afei Abimelek ka kyerɛɛ Isak sɛ: “Tu fi ha kɔ efisɛ woabenya tumi asen yɛn koraa.”+ 17 Enti Isak tu fii hɔ kɔɔ Gerar+ bon mu kɔtenaa hɔ. 18 Afei Isak san tuu nsubura a ne papa Abraham nkoa tui bere a ɔte ase no mu bio. Nsubura yi na Filistifo no siw no wɔ Abraham wu akyi no.+ Na edin a ne papa de totoo nsubura no ara na ɔsan de totoe.+ 19 Isak nkoa no tuu abura wɔ bon no mu na wonyaa nsu pa wɔ hɔ. 20 Afei akameakame baa Gerar nguanhwɛfo ne Isak nguanhwɛfo ntam,+ na wɔkae sɛ: “Nsu no yɛ yɛn dea!” Enti ɔtoo abura no din Esek, efisɛ wɔne no peree ho. 21 Afei wɔsan tuu abura foforo, na ɛno nso wɔne no peree ho. Enti ɔfrɛɛ no Sitna. 22 Akyiri yi wofii hɔ kotuu abura foforo,+ na ɛno de wɔne no ampere ho. Enti ɔfrɛɛ no Rehobot kae sɛ: “Afei de, Yehowa ama yɛanya yɛn ho atwaye+ na wama yɛadi yiye asase yi so.”+ 23 Wofii hɔ kɔɔ Beer-Seba.+ 24 Afei Yehowa yii ne ho adi kyerɛɛ no anadwo no, na ɔkae sɛ: “Mene wo papa Abraham Nyankopɔn.+ Nsuro,+ efisɛ meka wo ho, na m’akoa Abraham nti mehyira wo mama w’ase atrɛw.”+ 25 Enti osii afɔremuka na ɔbɔɔ Yehowa din+ wɔ hɔ; afei Isak sii ne ntamadan+ wɔ hɔ na ne nkoa tuu abura wɔ hɔ. 26 Akyiri yi Abimelek ne n’adamfo fotufo Ahusat ne ne sahene Pikol+ fi Gerar baa ne nkyɛn. 27 Ɛnna Isak bisaa wɔn sɛ: “Moaba me nkyɛn rebɛyɛ dɛn? Ɛnyɛ mo ara na ɔtan nti mopam me fii mo mpɔtam hɔ no?”+ 28 Afei wɔkae sɛ: “Yɛahu ampa ara sɛ Yehowa di w’akyi.+ Enti yedwen ho sɛ, ‘Yɛne wo bɛkeka yɛn ho ntam,+ na yɛne wo ayɛ apam+ 29 sɛ worenyɛ yɛn bɔne biara sɛnea yɛmfaa yɛn nsa nkaa wo na yɛne wo adi no yiye na yɛagya wo kwan asomdwoe+ mu no. Yɛahu sɛ Yehowa ahyira wo ampa.’”+ 30 Afei ɔtow wɔn pon, na wodidi nomee.+ 31 Ade kyee no wɔsɔree ntɛm, na wɔkekaa wɔn ho ntam.+ Ɛno akyi no, Isak gyaa wɔn kwan na wɔde asomdwoe+ fii ne nkyɛn kɔe. 32 Saa da no, Isak nkoa no bɛkaa abura a wotui+ no ho asɛm kyerɛɛ no sɛ: “Yɛato nsu!” 33 Enti ɔfrɛɛ no Siba. Ɛno nti na kurow no din de Beer-Seba+ besi nnɛ no. 34 Afei Esau dii mfe aduanan no, ɔwaree Hitini Beeri ba Yudit ne Hitini+ Elon ba Basemat. 35 Na wɔmaa Isak ne Rebeka dii awerɛhow.+


Mbowadoma nye Warwick Atsenae a Wɔbɔ ho Ban\nHɛn Adansi Edwuma Ahorow\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bislama Chichewa Chinese Cantonese (Simplified) Chinese Mandarin (Simplified) Chinese Mandarin (Traditional) Chitonga (Malawi) Chuvash Croatian Czech Dangme Danish Dutch English (Borɔfo) Estonian Ewe (Awona) Finnish French Georgian German Greek Haitian Creole Hiligaynon Hungarian Icelandic Iloko Indonesian Italian Japanese Kabyle Kannada Kinyarwanda Kirghiz Kirundi Korean Krio Lithuanian Malagasy Malay Mfantse Mingrelian Mixe (North Central) Nahuatl (Huasteca) Norwegian Oromo Polish Portuguese Portuguese (Portugal) Romanian Russian Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tahitian Tajiki Tarascan Telugu Totonac Tsonga Turkish Tzeltal Tzotzil Ukrainian Valencian Wallisian Welsh Xhosa Yoruba (Alata) Zulu\nWɔrobɔ Ɔdomankoma Egyapadze A Ɔwɔ Warwick No Ho Ban\nJehovah Adasefo ahyɛ ase risi hɔn wiadze nyina edwumayɛbea tsir fofor no wɔ beebi a atsew no ho a ɔbɛn Sterling Forest Lake (Blue Lake) wɔ New York State. Ebɛnadze na wɔreyɛ dze abɔ atsenae nye mbowadoma a wɔwɔ hɔ no ho ban?\nMbrɛ ɔbɛyɛ a mbowa bi tse dɛ mbowatsena nye epuhuruw ahorow nnkɛba adansibea hɔ ma woeepira anaa woeewuwu no, Adasefo no agye adansibea no ho ban ber tsiabaa bi mu. Sɛ ban no ne fã bi tɔ kyima a, obotum ama mbowa no bi edua mu na wɔaaba adansibea hɔ. Dɛm ntsi, dabaa Adasefo no hwɛ hu dɛ ban no ne fã biara nntɔɔ kyima. Sɛ wowie adansi edwuma no na wɔsɛɛ ban no a, abowatsena biara a wobohu dɛ ɔaba beebi a ɔbɛn adan a woesisi no, obi a ɔama no ntsetsee wɔ mbowatsena nyɛn mu beyi no efi hɔ dze no akɔ kwaa no mu.\nAnoma a ofi boka afamu\nMbrɛ ɔbɛyɛ a biribiara nnkɛyɛ osiakwan mma nnoma a wofi boka afamu ba bɔtow nkyirefuwa na wɔhwɛ hɔn mba wɔ hɔ no, esukwankyɛbatɔber mu na wobubu ndua a ɔwɔ hɔ no. Sɛ adansi edwuma no bɔ adze a, Adasefo no dze nnomabuw besisi mbea a hɔ atɔ kyima no dze atwetwe nnoma no ma wɔaasan aba hɔ bio.\nAsaase no ne fã ahorow bi a ayɛ nkokwaa na mbɔnsa no, wobesiesie hɔ wɔ October nye March abosoom no mfinimfin. Dɛm adzeyɛ yi bɛma dua a wɔfrɛ no hyssop skullcap a no ho ayɛ nã no n’aba aabɔ apetse na eefifir yie. Ɔwɔ mu dɛ ofi mfe 2007 dze besi ndɛ no wonnhun dɛm ndua yi mu kor mpo wɔ Warwick adansi edwumayɛbea hɔ dze, naaso woridzi dɛm nhyehyɛɛ yi do pɛpɛɛpɛr.\nSterling Forest Lake no nye adansi edwumayɛbea no bɔ he, na ɔyɛ bea a esuborɔkɔ nye nsumunam asorɔtow wɔ. Mbrɛ ɔbɛyɛ a wɔbɔbɔ nsutaae no ho ban no, adansifo no dze adansi ho nhyehyɛɛ a otu mpon egugu akwan mu. Dɛm nhyehyɛɛ yi a otu mpon no bi nye mpɔnkɔfuw a wobodua wɔ adan no do. Sɛ nsu tɔ a, mfuw yi bɔsɔn fĩ biara a ɔwɔ mu no do, na aakora nsu no bi do wɔ adan no do. Nkyii so, wɔbɔkora mfuw a ɔwowɔ nsutaae no ano no do, na wɔaabɔ ho ban.\nƆbarimba bi a ɔyɛ Adasefo no mu kor a odzi akotsen wɔ dɛm dwumadzi yi mu no kã dɛ, “Kaansa dɛm dwumadzi yi bɛgye mber pii nye nhyehyɛɛ a ɔkɔ ekyir mpo a, yetu hɛnho esi hɔ dɛ yɛbɔbɔ ɔdomankoma egyapadze a ɔwɔ Warwick adansi edwumayɛbea hɔ no ho ban.”\nJehovah Adasefo Sesã Bea A Hɔn Wiadze Nyina Edwumayɛbea Tsir Wɔ No\nOfitsi afe 1909 a Jehovah Adasefo edwumayɛbea tsir no awɔ Brooklyn, New York no, ebɛnadze ntsi na afei woriyi akɔ New York etsifi afamu, wɔ bea a ɔmmbɛn kurow mu?\nJehovah Adasefo Nya Abawdobɔdze Osian Hɛn Atsenae A Wɔbɔ Ho Ban Ntsi\nEtuhoakyɛfo Sesã Tuxedo Adan No


1 Tessalonicenses 4 NVI-PT - 1 Tesalonikafoɔ 4 ASCB\n1 Tesalonikafoɔ 4:1-18\n1Anuanom, asɛm a ɛtwa toɔ ne sɛ, mosuaa kwan pa a ɛsɛ sɛ mofa so tena ase a ɛbɛsɔ Onyankopɔn ani. Na saa pɛpɛɛpɛ na morebɔ mo bra. Enti, yɛde yɛn Awurade Yesu din srɛ, hyɛ mo sɛ, monyɛ mma ɛmmoro deɛ moreyɛ seesei no so. 2Monim nkyerɛkyerɛ a ɛnam Awurade Yesu tumi enti, yɛtumi kyerɛkyerɛɛ mo.\n3Yei yɛ Onyankopɔn pɛ a ɔwɔ ma mo. Ɔpɛ sɛ moyɛ kronkron na motwe mo ho firi adwamammɔ ho. 4Ɛsɛ sɛ mosua sɛdeɛ mohyɛ mo ho so na obiara atumi ne ne yere atena kronnyɛ ne animuonyam so. 5Monntena ase akɔnnɔ anibereɛ so te sɛ wɔn a wɔnnim Onyankopɔn. 6Onyankopɔn akyiwadeɛ no bi nso ne sɛ, ɛnsɛ sɛ mo mu biara sisi ne yɔnko na ɔgye ne yere, ɛfiri sɛ, sɛ obi yɛ saa a, Onyankopɔn bɛtwe nʼaso dendeenden sɛdeɛ yɛadi ɛkan abɔ mo kɔkɔ no. 7Onyankopɔn amfrɛ yɛn sɛ yɛmmɛbɔ adwaman, na mmom, ɔfrɛɛ yɛn sɛ yɛntena ase ahoteɛ mu. 8Ɛno enti, obiara a ɔbɛpo nkyerɛkyerɛ no ntia onipa, na mmom, ɔtia Onyankopɔn a ɔma mo Honhom Kronkron no.\n9Ɛho nhia sɛ mɛtwerɛ mo afa ɔdɔ a ɛsɛ sɛ modɔ mo nuanom asuafoɔ no ho. Onyankopɔn akyerɛ mo ankasa ɛkwan a ɛsɛ sɛ mofa so dodɔ mo ho mo ho. 10Na moada saa ɔdɔ no adi pɛpɛɛpɛ akyerɛ anuanom a wɔwɔ Makedonia no nyinaa. Nanso, anuanom, yɛsrɛ mo sɛ monkɔ so nnodɔ mo ho mo ho mma ɛmmoro saa. 11Momma ɛnyɛ mo botaeɛ sɛ mobɛtena ase dinn na moahwɛ so adi mo dwuma de abɔ mo ho akɔnhoma sɛdeɛ yɛaka akyerɛ mo dada no. 12Sɛ moyɛ saa a, ɛbɛma wɔn a wɔnyɛ asuafoɔ no afɛre mo na moremmisa deɛ ɛhia mo nso mfiri obiara nkyɛn.\n13Anuanom, yɛpɛ sɛ yɛka nokorɛ a ɛfa wɔn a wɔawuwu no ho kyerɛ mo sɛdeɛ ɛbɛyɛ a, morenni ho awerɛhoɔ te sɛ wɔn a wɔnni anidasoɔ no. 14Yɛgye di sɛ Yesu wuiɛ, na ɔsɔree bio. Enti sɛ Onyankopɔn de Yesu ba bio a, ɔde wɔn a wɔnyaa ne mu gyidie ansa na wɔrewuo no bɛka ne ho aba. 15Awurade nkyerɛkyerɛ a yɛreka akyerɛ mo no ne sɛ, ɛda a Awurade bɛba no, yɛn a yɛte ase yi renni awufoɔ no anim ɛkan. 16Awurade no ankasa de ɔhyɛ a ano yɛ den, ɔbɔfoɔ panin nteamu ne Onyankopɔn totorobɛnto nnyegyeeɛ firi ɔsoro bɛba fam. Wɔn a wɔawuwu wɔ Kristo mu no bɛsɔre kane, 17na wɔaboaboa yɛn a yɛte ase ɛberɛ no ne wɔn a wɔasɔre no ano wɔ omununkum mu ahyia Awurade wɔ ewiem. Na saa na yɛne Awurade bɛtena daa. 18Enti, momfa saa asɛm yi nkyekyere obiara werɛ.\nASCB : 1 Tesalonikafoɔ 4


Timoteo I 4 NA-TWI - Atoro akyerɛkyerɛfo - Honhom no si no - Bible Gateway\nTimoteo I 4\nTimoteo I 3Timoteo I 5\nTimoteo I 4 Nkwa Asem (NA-TWI)\n4 Honhom no si no pi sɛ, akyiri yi, nnipa bi begyaa gyidi no mu so. Wobedi atoro ahonhom akyi na wɔadi ahohommɔne nkyerɛkyerɛ akyi. 2 Saa nkyerɛkyerɛ yi fi atorofo nnaadaa a wɔyɛ adwenewuifo sɛ dade a wɔato wɔ ogya mu no. 3 Saa nnipa no kyerɛkyerɛ sɛ enye sɛ obi ware na nnuan bi nso wɔ hɔ a, enye sɛ onipa di. Nanso Onyankopɔn bɔɔ saa nnuan no sɛ, sɛ gyidifo a wɔahu nokware no nsa ka na wɔbɔ so mpae a, wotumi di.\n4 Biribiara a Onyankopɔn abɔ no ye. Ɛnsɛ sɛ wɔpo biribiara na mmom ɛsɛ sɛ wɔbɔ mpae gu ne nyinaa so. 5 Efisɛ, Onyankopɔn asɛm no ne mpaebɔ tew ho.\n6 Sɛ wokyerɛkyerɛ anuanom no saa nkyerɛkyerɛ yi a, na ɛkyerɛ sɛ woyɛ Kristo somfo pa a wɔnam nokware ne gyidi ne nkyerɛkyerɛ pa so atetew wo.\n7 Nsɛe wo bere wɔ atorosɛm ho. Mmom hyɛ wo ho, na yɛ kronn. 8 Ɛwom sɛ honam mu mmɔdenbɔ ho hia de, nanso honhom mu mmɔdenbɔ ho hia akwan nyinaa mu, efisɛ, ɛhyɛ yɛn nnɛ asetena ne daakye asetena ho bɔ. 9 Eyi yɛ nokwasɛm a ɛsɛ sɛ wogye tom na wogye di. 10 Ɛno nti na ɛsɛ sɛ yɛpere na yɛyɛ adwuma dennen, efisɛ, yɛde yɛn anidaso ahyɛ Onyankopɔn teasefo a ɔyɛ nnipa nyinaa, ne titiriw no, gyidifo Agyenkwa no mu.\n11 Eyinom na ɛsɛ sɛ moka ho asɛm wɔ mo nkyerɛkyerɛ no mu. 12 Mma obiara ho kwan mma ɔmmfa wo sɛ wunnyinii enti obebu wo abomfiaa. Wo kasa mu, wo suban mu, wo dɔ mu, wo gyidi mu ne wo kronnyɛ mu no, ɛsɛ sɛ woyɛ nhwɛso pa. 13 Nya adagyew kenkan Kyerɛwsɛm no na ka Asɛmpa no na kyerɛkyerɛ ansa na maba.\n14 Honhom mu akyɛde a mpanyimfo nam nkɔmhyɛ so de wɔn nsa guu so a wonnyaee no, nnyaa mu. 15 So saa nneɛma no mu yiye. Fa wo ho nyinaa ma wɔn sɛnea ɛbɛma obiara ahu wo nkɔso. 16 Hwɛ wo ho so yiye na hwɛ wo nkyerɛkyerɛ nso so. Kɔ so yɛ saa nneɛma yi nyinaa, efisɛ, sɛ woyɛ saa a wubegye wo ho ne wɔn a wotie wo no nkwa.


Yohane 1 | Intanɛt So Bible| Wiase Foforɔ Nkyerɛaseɛ\nYohane Kyerɛwtohɔ 1:1-51\nAsɛm no bɛyɛɛ ɔhonam (1-18)\nAdanse a Yohane Suboni de mae (19-28)\nYesu, Onyankopɔn Guammaa (29-34)\nYesu asuafo a wodi kan (35-42)\nFilipo ne Natanael (43-51)\n1 Mfiase no, na Asɛm no+ wɔ hɔ. Ná Asɛm no ne Onyankopɔn na ɛwɔ hɔ,+ na na Asɛm no yɛ onyame.*+ 2 Oyi na mfiase no na ɔne Onyankopɔn wɔ hɔ. 3 Nneɛma nyinaa nam no so na ɛbae,+ na ade baako mpo ankwati no amma. Nea ɛbae a 4 ɛnam no so no yɛ nkwa, na nkwa no ne nnipa hann.+ 5 Na hann no hyerɛn sum mu,+ na sum no ntumi mmu mfaa so. 6 Ɔbarima bi bae a Onyankopɔn somaa no sɛ ne nanmusini; na ne din de Yohane.+ 7 Ɔbarima yi bae sɛ ɔrebedi adanse. Ɔbae sɛ ɔrebedi hann no ho adanse,+ sɛnea ɛbɛyɛ a nnipa ahorow nyinaa bɛfa no so agye adi. 8 Ná ɛnyɛ ɔno ne hann no,+ na mmom ɔbae sɛ ɔrebedi hann no ho adanse. 9 Ná nokware hann a ɛhyerɛn ma nnipa ahorow nyinaa no rebɛba wiase.+ 10 Ná ɔwɔ wiase,+ na wiase nam no so na ɛbae,+ nanso na wiase nnim no. 11 Ɔbaa ɔno ara ne kurom, nanso ɔno ara ne nkurɔfo annye no. 12 Na wɔn a wogyee no no, ɔmaa wɔn nyinaa kwan sɛ wɔmmɛyɛ Onyankopɔn mma,+ efisɛ wogyee ne din dii.+ 13 Na ɛnyɛ mogya anaa nea ɔhonam pɛ anaa nea ɔbarima pɛ so na wɔnam woo wɔn, na mmom efi Onyankopɔn.+ 14 Enti Asɛm no bɛyɛɛ ɔhonam,+ na ɔbɛtenaa yɛn mu. Na yehuu n’anuonyam, anuonyam a agya de ma ne ba a ɔwoo no koro;+ na Onyankopɔn adom ne nokware hyɛɛ no ma. 15 (Yohane dii ne ho adanse, yiw, ɔteɛɛm sɛ: “Oyi ne nea mekaa ne ho asɛm sɛ, ‘Nea odi m’akyi reba no adi m’anim, efisɛ na ɔwɔ hɔ ansa na mereba.’”)+ 16 Adom a ahyɛ no ma nti, yɛn nyinaa anya adom pii* afi ne hɔ. 17 Wɔnam Mose so na ɛde Mmara no mae,+ na adom+ ne nokware no de, wɔnam Yesu Kristo so na ɛde mae.+ 18 Onipa biara nhuu Onyankopɔn da;+ onyame+ a wɔwoo no koro a ɔwɔ Agya no nkyɛn*+ no, ɔno na wakyerɛ sɛnea Agya no te.+ 19 Na Yudafo no somaa asɔfo ne Lewifo fii Yerusalem baa Yohane nkyɛn bebisaa no sɛ: “Woyɛ hena?”+ Eyi ne adanse a ɔde mae. 20 Wamfa ansie, na mmom ɔkaa nokware sɛ: “Ɛnyɛ mene Kristo no.” 21 Ɛnna wobisaa no sɛ: “Ɛnde na woyɛ hena? Wone Elia+ anaa?” Na ɔkae sɛ: “Ɛnyɛ me.” “Wone Odiyifo no?”+ Ɛnna obuae sɛ: “Daabi!” 22 Enti wobisaa no sɛ: “Woyɛ hena? Ka kyerɛ yɛn, na yennya biribi nkɔka nkyerɛ wɔn a wɔsomaa yɛn no. Ɛdɛn na woka fa wo ho?” 23 Ɔkae sɛ: “Mene nea ɔreteɛm* wɔ sare so sɛ, ‘Momma Yehowa* kwan nyɛ tee,’+ sɛnea odiyifo Yesaia kae no.”+ 24 Wɔn a wɔsomaa wɔn no, na wofi Farisifo no nkyɛn. 25 Enti wobisaa no sɛ: “Sɛ ɛnyɛ wone Kristo no anaa Elia anaa Odiyifo no a, ɛnde adɛn nti na wobɔ nkurɔfo asu?” 26 Yohane buaa wɔn sɛ: “Me de, mebɔ nkurɔfo asu wɔ nsu mu. Nanso obi gyina mo mfinimfini a munnim no; 27 ɔno ne nea odi m’akyi reba no. Ne mpaboa hama mpo, memfata sɛ mesan.”+ 28 Eyinom sii wɔ Betania wɔ Yordan agya, baabi a na Yohane rebɔ nkurɔfo asu no.+ 29 Ade kyee no, ohui sɛ Yesu reba ne nkyɛn, na ɔkae sɛ: “Hwɛ, Onyankopɔn Guammaa+ no ni, nea oyi wiase+ bɔne fi hɔ+ no! 30 Oyi ho asɛm na mekae sɛ: ‘Ɔbarima bi di m’akyi reba a wadi me kan, efisɛ na ɔwɔ hɔ ansa na mereba.’+ 31 Me mpo, na minnim no. Nanso mebɛbɔɔ nkurɔfo asu wɔ nsu mu sɛnea ɛbɛyɛ a wobeyi no adi akyerɛ Israel.”+ 32 Yohane dii adanse nso sɛ: “Mihui sɛ honhom no resian sɛ aborɔnoma fi soro, na ebesii no so.*+ 33 Me mpo, na minnim no. Nanso Onii a ɔsomaa me sɛ memmɛbɔ nkurɔfo asu wɔ nsu mu no, ɔno ara na ɔka kyerɛɛ me sɛ, ‘Nea wubehu sɛ honhom no asian abesi* no so+ no, ɔno ne nea ɔbɔ asu honhom kronkron mu+ no.’ 34 Na mahu, na madi ho adanse sɛ, oyi ne Onyankopɔn Ba no.”+ 35 Ade kyee no, na Yohane san gyina hɔ a n’asuafo baanu ka ne ho. 36 Bere a ohui sɛ Yesu nam hɔ no, ɔkae sɛ: “Hwɛ, Onyankopɔn Guammaa+ no ni!” 37 Bere a asuafo baanu no tee nea ɔkae no, wokodii Yesu akyi. 38 Afei Yesu dan ne ho, na bere a ohui sɛ wodi n’akyi no, obisaa wɔn sɛ: “Ɛdɛn na morehwehwɛ?” Ɛnna wobisaa no sɛ: “Rabi (a ne nkyerɛase ne “Ɔkyerɛkyerɛfo”), ɛhe na wote?” 39 Ɔka kyerɛɛ wɔn sɛ: “Mommra mmɛhwɛ.” Enti wokohuu baabi a ɔte, na wɔtenaa ne nkyɛn saa da no; ná ɛbɛyɛ dɔn a ɛto so du.* 40 Asuafo baanu a wɔtee nea Yohane kae a wodii Yesu akyi no, baako ne Simon Petro nua Andrea.+ 41 Nea edi kan no, ohuu ɔno ara ne nua Simon, na ɔka kyerɛɛ no sɛ: “Yɛahu Mesia+ no” (a ne nkyerɛase ne “Kristo”), 42 na odii n’anim kɔɔ Yesu nkyɛn. Bere a Yesu hwɛɛ no no, ɔkae sɛ: “Wone Simon,+ Yohane ba; wɔbɛfrɛ wo Kefa” (a ne nkyerɛase ne “Petro”).+ 43 Ade kyee no, na Yesu pɛ sɛ ofi hɔ kɔ Galilea. Na ohuu Filipo+ ka kyerɛɛ no sɛ: “Bedi m’akyi.” 44 Ná Filipo fi Betsaida, Andrea ne Petro kurom. 45 Filipo huu Natanael+ na ɔka kyerɛɛ no sɛ: “Yɛahu nea Mose kyerɛw ne ho asɛm wɔ Mmara no mu a Adiyifo no nso kyerɛw ne ho asɛm no: Yesu, Yosef+ ba a ofi Nasaret no.” 46 Nanso Natanael bisaa no sɛ: “Biribi pa bi betumi afi Nasaret aba?” Filipo ka kyerɛɛ no sɛ: “Bra bɛhwɛ.” 47 Yesu hui sɛ Natanael reba ne nkyɛn, na ɔka faa ne ho sɛ: “Hwɛ, Israelni ankasa a nnaadaa nni ne mu ni.”+ 48 Natanael bisaa no sɛ: “Ɛyɛɛ dɛn na wuhuu me?” Yesu buaa no sɛ: “Ansa na Filipo refrɛ wo, bere a wowɔ borɔdɔma dua no ase no, na mahu wo.” 49 Natanael ka kyerɛɛ no sɛ: “Rabi, wone Onyankopɔn Ba no, wone Israel Hene.”+ 50 Ɛnna Yesu ka kyerɛɛ no sɛ: “Ka a meka kyerɛɛ wo sɛ mihuu wo wɔ borɔdɔma dua no ase nti na woagye adi yi? Wubehu nea ɛkyɛn eyinom.” 51 Ɔtoaa so ka kyerɛɛ no sɛ: “Nokware, nokware, mereka akyerɛ mo sɛ, mubehu sɛ ɔsoro abue, na Onyankopɔn abɔfo redi aforosian wɔ onipa Ba no so.”+\n^ Anaa “te sɛ Onyankopɔn.”\n^ Anaa “yɛn nyinaa nya adom bɔ adom so.”\n^ Anaa “ɔda Agya no kokom.” Ɛkyerɛ hokwan bi a wɔde dom obi a wɔpɛ n’asɛm paa.\n^ Anaa “Mene ɛnne a ɛreteɛm.”\n^ Anaa “ɛbɛtenaa no so.”\n^ Anaa “abɛtena.”\n^ Kyerɛ sɛ, bɛyɛ anwummere nnɔn 4.


“Baabi a Wobɛkɔ no, Ɛhɔ na Mɛkɔ”\nƆwɛn-Aban | July 2012\nKENKAN WƆ Afrikaans Albanian Amharic Arabic Bicol Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Finnish French Georgian German Greek Haitian Creole Hiligaynon Hungarian Igbo Iloko Indonesian Italian Japanese Kirghiz Korean Lithuanian Macedonian Malagasy Maya Myanmar Ngabere Niuean Norwegian Ossetian Pangasinan Persian Polish Portuguese Quechua (Ancash) Quechua (Bolivia) Quechua (Cuzco) Rarotongan Romanian Russian Samoan Sepedi Sesotho (Lesotho) Sinhala Slovak Slovenian Spanish Sranantongo Swahili Swedish Tagalog Tatar Thai Tongan Totonac Tsonga Tswana Turkish Twi Tzotzil Ukrainian Vietnamese\nFA W’ADWENE bu sɛ Rut ne Naomi nam kwan bi a ɛda mmepɔw mu so wɔ Moab asase pradadaa no so. Mmea baanu yi nkutoo na wɔnenam asase kakrakaa yi so. Afei twa ho mfonini hwɛ; Rut ahu sɛ owia rekɔtɔ, enti ɔhwɛ n’ase no anim, na ebia ɛba ne tirim sɛ ɛsɛ sɛ wɔpɛ baabi soɛ. Ɔpɛ Naomi asɛm paa, enti ɔbɛyɛ nea obetumi biara de aboa no.\nNá awerɛhow ahyɛ mmea baanu no nyinaa so. Ná Naomi adi kuna akyɛ nanso seesei de na ɔresu ne mmabarima baanu, Kilion ne Malon, a wɔawuwu no. Ná Rut nso resu ne kunu Malon. Ɔne Naomi nyinaa ani kyerɛ faako; wɔrekɔ Betlehem a ɛwɔ Israel. Nanso, ɔkwan bi so no, na ɛsono obiara ne nea ɔbɛfa mu. Ná Naomi rekɔ ne kurom, nanso Rut de, na ɔregyaw n’abusuafo, ne kuromfo ne n’amammerɛ ne n’anyame nyinaa hɔ akɔ baabi a onnim.—Rut 1:3-6.\nDɛn na ɛmaa ababaa yi yɛɛ nsakrae a ɛte saa? Rut bɛyɛ dɛn ahyɛ ɔbra ase bio na wasan ahwɛ Naomi nso? Yebenya ho mmuae, na yebesua nneɛma pii afi Moabni Rut gyidi mu. Nea edi kan no, ma yɛnhwɛ nea ɛyɛe a mmea baanu yi bepuee kwantenten a ɛkɔ Betlehem yi so.\nAbusua a Awerɛhow Abubu Wɔn\nMoab yɛ kurow ketewa bi a ɛwɔ Ɛpo a Awu no apuei fam, na ɛhɔ na wɔtetee Rut. Ná ɛyɛ asase a ɛwɔ soro na subonka akɛse deda mu, na nnua nnɔɔso wɔ hɔ. Sɛ ɔkɔm ba Israel mpo a, “Moab asase so” de, sɛ wodua nneɛma wɔ hɔ a, na ɛtaa yɛ yiye. Ɛnam so na Rut hyiaa Malon ne n’abusua.—Rut 1:1.\nƆkɔm kɛse bi a ɛbaa Israel maa Naomi kunu Elimelek de ne yere ne ne mmabarima baanu kɔtenaa Moabfo asase so kɔyɛɛ ahɔho. Ɛhɔ a wɔkɔtenae no, na ebetumi aka abusua no muni biara gyidi, efisɛ na ɛsɛ sɛ Israelfo kɔsom Yehowa wɔ baabi a ɔno ankasa bɛkyerɛ. (Deuteronomium 16:16, 17) Naomi gyidi ankɔ fam. Nanso ne kunu wui no, awerɛhow menee no.—Rut 1:2, 3.\nAkyiri yi a Naomi mmabarima no waree Moabfo mmea no, ɛbɛyɛ sɛ ɛno nso hyɛɛ no awerɛhow. (Rut 1:4) Ná onim sɛ ne nana Abraham yɛe ara ma wɔkɔhwehwɛɛ ɔbea a ɔsom Yehowa fii ne nkurɔfo mu maa ne ba Isak waree. (Genesis 24:3, 4) Akyiri yi, Mose Mmara no bɔɔ Israelfo kɔkɔ sɛ ɛnsɛ sɛ wɔma wɔn mmabarima ne wɔn mmabea ware ananafo, anyɛ saa a wobetumi atwetwe Onyankopɔn nkurɔfo akɔ abosonsom mu.—Deuteronomium 7:3, 4. *\nNanso Malon ne Kilion waree Moabfo mmea. Sɛ ɛhaw Naomi hyɛɛ no awerɛhow mpo a, wutumi hu sɛ onyaa adɔe maa ne nsenom Rut ne Orpa. Ebia na ɔwɔ anidaso sɛ da bi, wobetumi abɛsom Yehowa te sɛ ɔno. Sɛnea ɛte biara no, na Rut ne Orpa pɛ Naomi asɛm paa. Sɛnea na wɔn ntam yɛ papa no boaa wɔn bere a awerɛhosɛm too wɔn no. Mmabaa baanu no kununom ne wɔn anwo na wowu gyaw wɔn.—Rut 1:5.\nYebetumi aka sɛ ɔsom a na Rut wom nti, asɛm a ɛbae no antumi no anaa? Yentumi nka saa. Ná Moabfo som anyame pii, na kɛse a ɔwom ne Kemos. (Numeri 21:29) Ná saa bere no sofo taa yɛ atirimɔdensɛm ne aninyanne wɔ wɔn som mu; ebi ne mmofra a wɔde wɔn bɔ afɔre. Ɛbɛyɛ sɛ Moabfo nso yɛɛ saa nneɛma no bi. Rut suaa Israel Nyankopɔn Yehowa mmɔborɔhunu ne ne dɔ ho ade fii Malon ne Naomi hɔ, na nea ɛbɛyɛ biara no, na obehu sɛ ɛyɛ soronko koraa. Ɔdɔ na Yehowa de di nnipa so, ɛnyɛ ahunahuna! (Deuteronomium 6:5) Bere a Rut kunu wui no, ebetumi aba sɛ ɔka kɔɔ Naomi ho paa, na ɔbaa panyin Naomi kaa ade nyinaa so tumfoɔ Yehowa Nyankopɔn ho asɛm kyerɛɛ no ma ohuu n’anwonwadwuma, ne dɔ ne sɛnea ohu n’asomfo mmɔbɔ, na Rut nso tiei paa.\nNá Naomi pɛ sɛ ɔte nea ɛrekɔ so wɔ ne kurom. Da koro ɔtee sɛ ɔkɔm a ɛbaa Israel no to atwa; ɛbɛyɛ sɛ guadini bi a ɔbaa hɔ na ɔbɔɔ no amanneɛ. Ná Yehowa asan abɛhwɛ ne nkurɔfo. Betlehem kurow a ase ne “Paanoo Fie” no, afei de na asan asi ne dedaw mu. Naomi yɛɛ n’adwene sɛ ɔbɛsan akɔ ne kurom.—Rut 1:6.\nNá Rut ne Orpa bɛyɛ dɛn? (Rut 1:7) Asɛm a na ato wɔn nyinaa nti, wɔbɛn Naomi. Rut de, ɛbɛyɛ sɛ nea ɛma ɔpɛɛ Naomi asɛm paa ne Naomi ayamye ne ne gyidi wɔ Yehowa mu no. Akunafo baasa yi sii kwan so sɛ wɔrekɔ Yuda.\nBible mu asɛm a ɛwɔ Rut nhoma mu no kae yɛn sɛ nnipa papa ne nnipa bɔne nyinaa, asɛm tumi to wɔn, na wɔn ho nnipa tumi wu. (Ɔsɛnkafo 9:2, 11) Ɛma yehu nso sɛ, sɛ yɛn biribi wu a, nyansa wom sɛ yɛbɛbɛn afoforo ma wɔakyekye yɛn werɛ, titiriw wɔn a wɔsom Yehowa, Onyankopɔn a na Naomi som no no.—Mmebusɛm 17:17.\nBere a akunafo baasa no gu so retwa kwantenten no, Naomi fii ase dwinnwen biribi foforo ho. Odwinnwen ɔdɔ a na mmabaa baanu no ada no adi akyerɛ ɔno ne ne mmabarima no ho. Ná ɔmpɛ sɛ ɔbɛyɛ biribiara ama wɔn awerɛhow no ayɛ kɛse. Sɛ wotu wɔn kurom di n’akyi ne no kɔ a, dɛn na obetumi ayɛ ama wɔn wɔ Betlehem hɔ?\nAfei Naomi kasae; ɔkae sɛ: “Monsan, obiara nkɔ ne maame fie. Yehowa ne mo nni no adɔe so, sɛnea mo ne mmarima a wɔawu no ne me adi no adɔe so no.” Ɔkae sɛ Yehowa mma wɔnsan nware bio na wonnya asetena foforo. Kyerɛwsɛm no ka sɛ: “Afei ofifew wɔn ano, na wɔmomaa wɔn nne so sui.” Ná Naomi yɛ ɔyamyefo a odwen afoforo ho, enti na ntease wom sɛ Rut ne Orpa dɔ no saa. Wɔn baanu nyinaa kae sɛ: “Dabi, yɛne wo nyinaa bɛkɔ wo nkurɔfo nkyɛn.”—Rut 1:8-10.\nNanso Naomi ante ase amma wɔn. Osii so dua sɛ biribiara nni hɔ a obetumi ayɛ ama wɔn wɔ Israel efisɛ na onni kunu a ɔbɔ no akɔnhama na onni mma a wobetumi aware wɔn, na ɔrentumi nware nwo mma bio nso. Ɔkae sɛ ɛyɛ no awerɛhow paa sɛ ontumi mmoa wɔn.—Rut 1:11-13.\nOrpa hui sɛ Naomi aka no asɛm. Ná ɔwɔ maame ne abusuafo wɔ Moab na na obenya baabi atena. Ohui sɛ ɔtena Moab mmom a ɛbɛboa no. Enti ɔde awerɛhow few Naomi ano ne no dii nkra kɔe.—Rut 1:14.\nRut nso ɛ? Anka ɔno nso betumi ahu aba a ɛwɔ Naomi asɛm no mu. Nanso Bible ka sɛ: “Rut de, wansan.” Ɛbɛyɛ sɛ bere a Naomi san sii kwan so sɛ ɔrekɔ no, ohui sɛ Rut da so di n’akyi. Naomi ka kyerɛɛ no sɛ: “Wo kora okunafo no asan kɔ ne nkurɔfo ne n’anyame nkyɛn. San na wo ne wo kora nkɔ.” (Rut 1:15) Naomi asɛm no ma yehu asɛnhia bi. Orpa san kɔɔ ne nkurɔfo ne “n’anyame nkyɛn.” Ná ɔpɛ sɛ ɔkɔ so som ne nyame Kemos ne atoro anyame ahorow no. Rut nso tee nka dɛn?\nBere a Rut kotow Naomi anim wɔ ɔkwan no so no, na Rut nim nea ɛwɔ ne koma mu. Ná ɔdɔ Naomi ne Onyankopɔn a Naomi som no no. Enti Rut kae sɛ: “Nhyɛ me sɛ mensan mfi w’akyi; na baabi a wobɛkɔ no, ɛhɔ na mɛkɔ, baabi a wobɛda no, ɛhɔ na mɛda. Wo man bɛyɛ me man, na wo Nyankopɔn ayɛ me Nyankopɔn. Nea wubewu no, ɛhɔ ara na mewu, na ɛhɔ ara nso na wobesie me. Gye owu na ɛbɛtetew me ne wo ntam, anyɛ saa a Yehowa ntua me ka na ɔnsan mfa bi nka ho.”—Rut 1:16, 17.\nRut nsɛm no ka koma paa, enti wawu dedaadaw de, nanso yɛda so ara kae ne nsɛm no mfe 3,000 ne akyiri ni. Ɛma yehu suban bi a ɛyɛ fɛ paa—adɔe. Ɔdɔ a na Rut wɔ ma Naomi no, na emu yɛ den ara ma biribiara ntumi ntetew wɔn ntam. Owu nko ara na na ebetumi atetew wɔn ntam. Ná Rut ayɛ n’adwene sɛ obegyaw n’anyame ne ne biribiara wɔ Moab na ɔde Naomi man ayɛ ne man. Rut ansan n’akyi te sɛ Orpa, na mmom ofi komam kae sɛ ɔpɛ sɛ ɔde Naomi Nyankopɔn Yehowa yɛ ɔno nso ne Nyankopɔn. *\nEnti wɔn baanu nkutoo toaa akwantu no so wɔ kwantenten a ɛkɔ Betlehem no so. Ebinom kyerɛ sɛ ɛbɛyɛ sɛ egyee wɔn nnawɔtwe ansa na wɔredu baabi a wɔrekɔ. Nanso nea ɛbɛyɛ biara no, obiara kyekyee ne yɔnko werɛ.\nAwerɛhow abu so wɔ wiase. Bible ka sɛ ɛnnɛ yɛte “mmere a emu yɛ den” mu, na yɛhwere adɔfo ne nneɛma bebree na yedi awerɛhow pii. (2 Timoteo 3:1) Ɛno nti, yehu sɛ saa bere yi paa na yehia Rut adɔe no bi. Adɔe kyerɛ sɛ obi bɛbata biribi ho a onnyae mu kosi sɛ nea enti a ɔde ne ho bataa ho no bɛba mu. Adɔe ho hia paa wɔ wiase a aduru sum yi mu. Ɛho hia wɔ aware mu, abusua mu, nnamfo ntam ne Kristofo asafo no mu. Sɛ yɛda adɔe adi a, na yɛresuasua Rut.\nRut ne Naomi Asetena Wɔ Betlehem\nSɛ yɛka adɔe a, ɛnyɛ yɛn ano na yɛde kyerɛ, na mmom yɛn nneyɛe. Rut nyaa hokwan sɛ ɔbɛkyerɛ adɔe akyerɛ Naomi ne Yehowa a ɔde no yɛɛ ne Nyankopɔn no.\nAfei mmea baanu no koduu Betlehem; ɛyɛ akuraa a ɛwɔ Yerusalem anafo fam, na efi hɔ rekɔ Yerusalem yɛ kilomita 10. Wutumi hu sɛ bere bi na Naomi ne n’abusua wɔ din wɔ saa kurow ketewa no mu, efisɛ bere a Naomi koduu hɔ no, obiara tee sɛ waba. Mmea no te a, wɔbɛhwɛ no bisa sɛ, “Naomi ni?” Ɛbɛyɛ sɛ ofi Moab bae no, na wasesa, na n’anim ne ne nipadua nyinaa kyerɛ sɛ wakɔbrɛ, na awerɛhow ahyɛ no ma.—Rut 1:19.\nNaomi maa n’abusuafo ne wɔn a bere bi na ɔne wɔn bɔ afipam no hui sɛ awie no bɔne. Ɔkae mpo sɛ ɛnsɛ sɛ wɔfrɛ no Naomi a ɛkyerɛ “M’ahotɔ” no, na mmom wɔmfrɛ no Mara a ɛkyerɛ “Nwenenwene.” Naomi ɔwerɛhoni! Adwene a Hiob nyae no bi na ɔno nso nyae; ɔtee nka sɛ Yehowa Nyankopɔn na ɔde ɔhaw no baa ne so.—Rut 1:20, 21; Hiob 2:10; 13:24-26.\nBere a mmea baanu no fii abrabɔ ase wɔ Betlehem no, Rut fii ase dwen sɛnea obetumi ahwɛ ne ho ahwɛ Naomi nso. Obehui sɛ Mmara a Yehowa de maa Israel no, wayɛ nhyehyɛe kama bi wom ama ahiafo. Sɛ twabere du a, na wotumi kodi atwafo no akyi sesaw nea aka ase no ne nea ɛwɔ afuw no anoano no. *—Leviticus 19:9, 10; Deuteronomium 24:19-21.\nNá ɛyɛ bere a wɔde twa atoko, na sɛ ɛnnɛ a, anka ɛbɛyɛ April mu hɔ baabi. Rut kɔɔ mfuw no mu kɔhwɛe sɛ obenya baabi asesaw nnɔbae ase sɛnea Mmara no kyerɛ no anaa. Okopuee ɔbarima bi a wɔfrɛ no Boas afuw mu. Ná ɔyɛ okuafo a ɔwɔ sika, na na ɔyɛ Naomi kunu Elimelek busuani. Ɛwom sɛ na Mmara no ma kwan sɛ obetumi asesaw nnɔbae ase de, nanso wamfa ne tumi anyɛ saa. Obisaa aberante a ɔhwɛ atwafo no so no ansa. Ɔmaa no kwan, na ɛhɔ ara na ɔhyɛɛ ase yɛɛ adwuma.—Rut 1:22–2:3, 7.\nWo de, twa ho mfonini wɔ w’adwenem hwɛ sɛ Rut di atwafo no akyi. Bere a wɔde wɔn kantankrankyi no retwa atoko no, na ɔno nso di akyi rekotow sesaw nea agugu fam no kyekyere no afiafi kɔboa ano wɔ baabi a akyiri yi, obetumi aboro ayiyi mu. Ná adwuma no gye abotare, na na ɛyɛ den; awia bɔ de a, na asɛe koraa. Nanso Rut kɔɔ so yɛɛ adwuma no. Nea ɛma ogyae kakra ne sɛ ɔbɛpopa n’anim fifiri anaasɛ ɔbɛpɛ biribi adi wɔ “fie.” Saa fie no betumi ayɛ apata a na wɔabɔ ama adwumayɛfo no.\nRut nyae a anka obiara adwene amma no so, nanso na nkurɔfo ahu no dedaw. Boas huu no no, obisaa aberante a ɔhwɛ adwumayɛfo so no sɛ ɔyɛ hena. Ná Boas yɛ ɔbarima a ne gyidi yɛ den paa, enti sɛ ɔbɛto n’adwumayɛfo a wɔn mu bi mpo yɛ da koro apaafo anaa ananafo no a, na ɔtaa kyia wɔn sɛ: “Yehowa nka mo ho.” Ɛyɛ a, wɔn nso gye so saa ara. Ɔbarima a n’ani afi a ɔdɔ Yehowa yi faa Rut sɛ ne ba.—Rut 2:4-7.\nBoas frɛɛ Rut ne “ba,” na ɔka kyerɛɛ no sɛ ɛyɛ a ɔmmra n’afuw no mu na onni mmabaa no akyi nsesaw nnɔbae ase sɛnea ɛbɛyɛ a adwumayɛfo no biara nteetee no. Ɔhwɛ hui sɛ edu awiabere nso a obenya aduan adi. Nea ehia paa no, ɔkamfoo no hyɛɛ no nkuran. Ɔkwan bɛn na ɔfaa so yɛɛ saa?—Rut 2:8, 9, 14.\nBere a Rut bisaa Boas sɛ dɛn na wayɛ a enti ɔnanani te sɛ ɔno anya n’anim dom no, obuae sɛ wate nea wayɛ ama n’ase Naomi no nyinaa. Ɛbɛyɛ sɛ na Naomi aka ne dɔfo Rut ho asɛmpa akyerɛ Betlehem mmea no ma wɔakeka ama Boas nso ate. Ná Boas nim nso sɛ Rut abɛyɛ Yehowa somfo, efisɛ ɔkae sɛ: “Yehowa nhyira wo nea woyɛ biara mu, na Yehowa, Israel Nyankopɔn a woabɛhyɛ ne ntaban ase no mma wo akatua pa.”—Rut 2:12.\nHwɛ sɛnea ɛbɛyɛ sɛ saa asɛm no hyɛɛ Rut nkuran! Ampa, na wabɛhyɛ Yehowa Nyankopɔn ntaban ase te sɛ anomaa ba a ne maame rebɔ ne ho ban. Ɔdaa Boas ase sɛ ɔkaa asomdwoesɛm kyerɛɛ no. Na ɔkɔɔ so yɛɛ adwuma kosii anwummere.—Rut 2:13, 17.\nƐnnɛ, nneɛma mu ayɛ den paa, enti Rut gyidi no yɛ adepa a yɛn nyinaa betumi asuasua. Ná ɔnyɛ onipa a onni ayɛ, enti n’ani sɔɔ biribiara a onyae. Ɛwom sɛ na ɛyɛ famfam adwuma de, nanso wamfɛre sɛ ɔbɛyɛ adwumaden de ahwɛ obi a ɔdɔ no. Onyaa afotu pa a ɛbɛma ɔne adwumayɛfo no abom ayɛ adwuma a ɔhaw biara remma mu, na ɔbrɛɛ ne ho ase gye toom de yɛɛ adwuma. Nea ehia paa no, wamma ne werɛ amfi sɛ baabi a obetumi anya ahobammɔ paa ne n’Agya Yehowa Nyankopɔn ntaban ase.\nSɛ yɛkyerɛ adɔe te sɛ Rut na yɛde ahobrɛase yere yɛn ho yɛ adwuma na yenya anisɔ a, ɛbɛma yɛn gyidi ayɛ den na ayɛ biribi a afoforo betumi asuasua. Ɛnde, ɔkwan bɛn na Yehowa faa so hwɛɛ Rut ne Naomi? Yɛbɛka ɛno ho asɛm wɔ Ɔwɛn-Aban foforo mu.\n^ nky. 9 Hwɛ asɛm a ɛwɔ kratafa 29 a wɔato din, “Nsɛm a Akenkanfo Bisa—Adɛn Nti na Onyankopɔn Hyɛe sɛ N’asomfo Nware Gyidifo Nkutoo?”\n^ nky. 22 Biribi a yebetumi ahyɛ no nsow ne sɛ Rut amfrɛ no “Onyankopɔn” kɛkɛ sɛnea anka ɔnanani biara bɛyɛ no; ɔde Onyankopɔn din ankasa Yehowa no na ɛfrɛɛ no. The Interpreter’s Bible no ka sɛ: “Ɔkyerɛwfo no sii so dua sɛ na ɔnanani yi som nokware Nyankopɔn no.”\n^ nky. 29 Ná ɛyɛ nhyehyɛe a ɛka koma paa a yebetumi aka sɛ na Rut nhuu ɛso bi da wɔ ne kurom. Tete aman a ɛbɛn Mediterranea Supɔw no, na wɔmfa akunafo nyɛ hwee. Nhoma bi ka sɛ: “Sɛ ɔbea bi kunu wu a, ne mmabarima na na ɛsɛ sɛ wɔhwɛ no; sɛ onni mmabarima a, ɛnde na ɛsɛ sɛ ɔtɔn ne ho kɔ nkoasom mu anaa okosi tuutuu anaa owu.”\n[Kratafa 26 adaka]\nNhoma Ketewa a Wɔanwene No Yiye\nWɔka Rut nhoma no ho asɛm sɛ ɛyɛ nhoma ketewa a ɛsom bo a wɔanwene no yiye. Nanso, Rut nhoma no nte sɛ Atemmufo nhoma a edi n’anim no, efisɛ Ruth nhoma no nka nsɛm nkɔ akyiri pii saa, nanso ɛkyerɛ bere pɔtee a nsɛm a ɛwom no sisii. (Rut 1:1) Adanse a ɛwɔ hɔ kyerɛ sɛ odiyifo Samuel na ɔkyerɛw Atemmufo ne Rut nhoma no nyinaa. Sɛ wokenkan Bible no a, wubehu sɛ baabi a wɔde Rut nhoma no ahyɛ wɔ Bible mu no fata paa. Atemmufo nhoma no ka akokoakoko ne nneɛma a wɔfow ho asɛm, na sɛ wokenkan wie a, nhoma a edi hɔ ne saa nhoma ketewa yi. Rut nhoma no kae yɛn sɛ Yehowa werɛ remfi asomdwoe nnipa a asetena mu dadwen da wɔn so no da. Nhoma a ɛka abusua ne fie nsɛmnsɛm yi kura asuade pii a ebetumi aboa yɛn nyinaa; ɛka nneɛma bi te sɛ ɔdɔ, ɔdɔfo wu, gyidi ne nokwaredi.\n[Kratafa 24 mfonini]\nBere a ade tɔɔ Rut ani a ɔredi awerɛhow no, ɔbɛn Naomi, na ɛboaa no\n[Mfonini wɔ kratafa 24, 25]\n“Wo man bɛyɛ me man, na wo Nyankopɔn ayɛ me Nyankopɔn”\n[Kratafa 27 mfonini]\nAnyɛ Rut den sɛ ɔbɛyɛ famfam adwuma a ɛyɛ den de ahwɛ ne ho ne Naomi\nSuasua Wɔn Gyidi Onyankopɔn Mu Gyidi\nShare Share “Baabi a Wobɛkɔ no, Ɛhɔ na Mɛkɔ”\nw12 7/1 kr. 23-28\nEnti Obi Tie Mpaebɔ?\nHena Ne Mpaebɔ Tiefo?\nAdɛn na Mpaebɔ Tiefo no Ma Yehu Amane?\nBɛn Mpaebɔ Tiefo No\nHonhom Abɔde—Dɛn na Wɔyɛ Wɔ Yɛn Abrabɔ Mu?\nOnyankopɔn De Bɔne Firi a, Ɔma Ne Werɛ Fi Anaa?\n“Bere Biara a Mobɛbɔ Mpae no, Monka sɛ, ‘Agya’”\nAdɛn Nti na Onyankopɔn Hyɛe sɛ N’asomfo Nware Gyidifo Nkutoo?\nOnyankopɔn a Okyi Ntɛnkyea\nText Baabi a wubetumi atwe nneɛma akenkan ƆWƐN-ABAN July 2012\nShare Share ƆWƐN-ABAN July 2012\nƆWƐN-ABAN July 2012\nMmea a Wɔn Ho Asɛm Wɔ Bible Mu No, Dɛn Na Yebetumi Asua Afi Wɔn Hɔ?


Yesu Frɛɛ Asuafo Bi sɛ Wɔmmɛyɛ ‘Nnipa Yifo’ | Yesu Asetena\nYESU FRƐƐ ASUAFO BI SƐ WƆNNYA BIRIBIARA HƆ MMƐDI N’AKYI\nMPATAAYIFO BƐYƐƐ NNIPA YIFO\nBere a Nasaretfo yɛɛ sɛ wɔrekum Yesu a anyɛ yie no, Yesu fii hɔ kɔɔ Kapernaum. Ɛhɔ bɛn Galilea Po a na wɔsan frɛ no “Genesaret tadeɛ” no. (Luka 5:1) Ɛno maa Yesaia nwoma no mu nkɔmhyɛ bi baa mu. Saa nkɔmhyɛ no kaa sɛ nnipa a wɔte Galilea no bɛhu hann kɛse bi.—Yesaia 9:1, 2.\nBere a Yesu kɔɔ Galilea no, ɛhɔ nso, asɛm a ɔde too dwa ne sɛ: “Ɔsoro ahennie no abɛn.” (Mateo 4:17) Yesu ne n’asuafo bi na ɛtuu kwan kɔɔ Yudea, nanso wɔsan baa Galilea no, asuafo no san kɔtoaa wɔn mpataayi adwuma no so. Yesu nam ara na ɔkɔpuee wɔn so. (Yohane 1:35-42) Afei deɛ na bere aso sɛ wɔdi Yesu akyi kɔ baabiara a ɔbɛkɔ. Ná ɛno bɛma Yesu atumi akyerɛ wɔn asɛnka adwuma no ani so yie na sɛ ɔkɔ a wɔatoa so.\nBere a Yesu nam mpoano hɔ no, ɔhuu Simon Petro ne ne nua Andrea ne wɔn namfonom sɛ wɔresiesie wɔn asau. Yesu kɔɔ wɔn nkyɛn. Ɔduu hɔ no, ɔforoo Petro korow no, na ɔka kyerɛɛ no sɛ ɔnhare nkɔ po no mu kakra. Afei, Yesu tenaa ase, na ɔfirii ase sɛ ɔrekyerɛkyerɛ nnipakuw a wɔahyia wɔ hɔ no. Yesu kyerɛkyerɛ wɔn Ahenni no ho nokwasɛm.\nYesu kasa wiei no ɔka kyerɛ Petro sɛ: “Pia kɔ deɛ ɛhɔ dɔ, na mongu mo asau no mfa nyi nam.” Petro kaa sɛ: “Ɔkyerɛkyerɛfoɔ, yɛayɛ adwuma anadwo mũ nyinaa na yɛannya hwee, nanso w’ano asɛm nti mɛgu asau no.”—Luka 5:4, 5.\nWɔguu asau no, mpataa a wɔkyeree deɛ, ɛnyɛ agorɔ; na ɛdɔɔso paa. Anka asau no koraa reyɛ atete! Ɛhɔ ara na wɔfrɛɛ wɔn nnamfo bi a wɔwɔ korow foforo mu sɛ wɔmmɛboa wɔn. Akorow mmienu no nyinaa yɛɛ ma, na ɛfirii ase sɛ ɛremem. Bere a Petro huu saa no, ɔkotoo Yesu nan ase kaa sɛ: “Awurade, firi me nkyɛn kɔ, na meyɛ ɔdebɔneyɛfoɔ.” Yesu ka kyerɛɛ no sɛ: “Nsuro. Ɛfiri saa berɛ yi rekorɔ no wobɛyi nnipa.”—Luka 5:8, 10.\nYesu ka kyerɛɛ Petro ne Andrea sɛ: “Mommɛdi m’akyi, na mɛma moayɛ nnipa yifoɔ.” (Mateo 4:19) Ɔsan frɛɛ mpataayifo mmienu kaa ho. Wɔn ne Sebedeo mma Yakobo ne Yohane. Wɔn nso antwentwɛn wɔn nan ase koraa na wɔdii n’akyi. Ná nnipa nnan yi nyinaa yɛ mpataayifo, nanso wɔgyaee wɔn adwuma no bɛyɛɛ Yesu asuafo. Wɔn ne nnipa a wɔdi kan a wɔgyaa biribiara hɔ bɛdii Yesu akyi.\nHwannom na Yesu frɛɛ wɔn ma wɔgyaa biribiara hɔ bɛdii n’akyi? Adwuma bɛn na na wɔyɛ?\nAnwonwade bɛn na ɛmaa Petro koma tui?\nNá asuafo nnan no bɛgyae mpataa no yi akɔyi dɛn?\nPetro Bɔɔ Mmɔden Dii Ehu ne N’adwene a na Ehinhim So\nSɛ obi adwene hinhim a, ebetumi adi no awu paa. Nanso, Petro tumi dii ehu ne n’adwene a na ehinhim wɔ Yesu akyi a na obedi no so.


Jehovah Adasefo baahen na inyim hɔn? Hɛn mu bi yɛ w’efipamfo, skuulfo anaa w’edwumamufo. Bi so a, yɛnye wo abɔ Bible mu nkɔmbɔ pɛn. Yɛyɛ ebɛn nkorɔfo ankasa, na ebɛnadze ntsi na yɛkã hɛn gyedzi ho asɛm kyerɛ afofor?\nYɛtse dɛ nyimpa biara. Ɔsorsor beebi a hɛn mu biara fifi na hɛn asetsena mu nsɛm so gu ahorow. Hɛn mu binom wɔ hɔ a nkan no nna yɛwɔ ɔsom fofor mu, na nna binom so nngye Nyankopɔn nndzi. Naaso, ansaana yɛrebɛyɛ Adasefo no, hɛn mu biara gyee mber hwehwɛɛ dza Bible no kyerɛkyerɛ no mu yie paa. (Ndwuma 17:11) Yɛgyee dza yerusũa no too mu, na hɛnankasa sii gyinae dɛ yɛbɔsom Jehovah Nyankopɔn.\nYenya Bible a yerusũa no do mfaso. Tse dɛ nyimpa biara no, hɛn so yɛwɔ hɛn haw nye mberɛwyɛ ahorow a ɔwɔ dɛ yegyina ano. Naaso, osian Bible ngyinadosɛm a yɛdze bɔ hɛn bra dabiara ntsi, ɔama hɛn asetsena etu mpon ankasa. (Ndwom 128:1, 2) Iyi nye siantsir kor ntsi a yɛkã ndzɛmba pa a yesũa wɔ Bible mu no kyerɛ afofor no.\nYɛdze Nyankopɔn gyinapɛn ahorow bɔ hɛn bra. Dɛm gyinapɛn ahorow yi a ɔwɔ Bible no mu no, boa hɛn ma yenya asetsena pa nye obu ma afofor. Ɔma yɛda su ahorow bi tse dɛ nokwardzi nye ayamuyie edzi. Bible gyinapɛn yi boa ma yɛbɔ bra pa na yenya apɔwmudzen, afei ɔma koryɛ ba ebusua mu na yɛyɛ ɔman mba pa so. Osiandɛ yenyim paa dɛ “Nyankopɔn nnhwɛ nyimpa enyim” ntsi, yebu hɛnho dɛ amanaman ntamu ebusua a hɛn gyedzi ama yɛayɛ kor, a beebi a yefi mmfa ho. Ɔwɔ mu dɛ yɛtse dɛ nyimpa biara dze, naaso yɛkã bɔ mu yɛ nyimpa soronko.—Ndwuma 4:13; 10:34, 35.\nƆkwan bɛn do na Jehovah Adasefo tse dɛ nyimpa biara?\nWoana ne gyinapɛn na Jehovah Adasefo sũa fi Bible no mu, na mfaso bɛn na woenya efi do?\nIbesi Dɛn Abɛyɛ Nyankopɔn Ne Nyɛnko?\nIbotum abɔ wo bra ma aasɔ Jehovah n’enyi. Nokwasɛm nye dɛ, ibotum abɛyɛ ne nyɛnko.\nƆkwan Pa a Wɔfa Do Som Nyankopɔn\nHwehwɛ nsɛntsitsir esia a ɔma yehu hɔn a wɔsom Nyankopɔn wɔ nokwar mu no.


Yesu Bɔɔ Mpae wɔ Getsemane Turo Mu | Yesu Asetena\nYESU KƆƆ GETSEMANE TURO MU\nNE HO FIFIRE YƐƐ SƐ MOGYA A ƐRESOSƆ\nBere a Yesu ne asomafo anokwafo dubaako no wiee adidi no, wɔbɔɔ mpae. “Wɔtoo ayeyi dwom wieeɛ no, wɔfirii adi kɔɔ Ngo Bepɔ no so.” (Marko 14:26) Wɔde wɔn ani kyerɛɛ nifa fam kɔɔ Getsemane turo no mu. Ná ɛhɔ yɛ baabi a wɔtaa kɔ.\nGetsemane turo no, na ngo nnua nyɛ na wɔ hɔ. Yesu ne asomafo no kɔduu hɔ no, ɔgyaa wɔn mu nwɔtwe wɔ akyi. Ebia turo no kwan ano hɔ ara na ɔgyaa wɔn, na ɔka kyerɛɛ wɔn sɛ: “Montena ha na merekɔ nohoa akɔbɔ mpaeɛ.” Afei ɔfaa Petro, Yakobo ne Yohane kaa ne ho kɔɔ turo no mu baabi. Ná nneɛma ahyɛ ne so, enti ɔka kyerɛɛ asomafo mmiɛnsa no sɛ: “Awerɛhoɔ ahyɛ me kra mã kɔsi owuo mu. Montena ha na mo ne me nwɛn.”—Mateo 26:36-38.\nYesu kɔɔ n’anim kakra no, “ɔbutuu fam firii aseɛ bɔɔ mpaeɛ.” Dɛn paa na ɔbɔɔ ho mpae saa bere no? Ɔbɔɔ mpae sɛ: “Agya, biribiara nso wo yɛ; yi kuruwa yi firi me so. Nanso ɛnyɛ deɛ mepɛ, na mmom deɛ wopɛ.” (Marko 14:35, 36) Asɛm a ɔkae no kyerɛ sɛn? Ná wanu ne ho sɛ ɔde ne nkwa rebɛbɔ afɔre anaa? Dabi!\nBere a Yesu wɔ soro no, ɔhuu sɛnea na Romafo no taa di nkurɔfo ani ku wɔn yayaayaw. Wɔwoo no baa asase so no, ɔbɛyɛɛ nnipa a ɔwɔ atenka te sɛ yɛn ara. Nea na ɔrebɛfa mu no, na ɔbɛte yaw paa, nanso ɛnyɛ ɛno koraa ho na na ɔredwen. Ɔhuu sɛ ɔrebɛwu sɛ ɔbɔnefo ama animguase aka n’Agya din. Ɛno ne ade a ɛhyɛɛ ne so maa ɔdii awerɛhoɔ. Ná aka kakraa bi ama wɔabɔ no asɛndua mu te sɛ obi a waka abususɛm atia Onyankopɔn.\nYesu bɔɔ mpae no ara kɔduu baabi no, ɔkɔɔ asomafo mmiɛnsa no nkyɛn, na ɔduu hɔ no, na wɔadeda hatee. Ɔka kyerɛɛ Petro sɛ: “Moantumi ne me anwɛn dɔnhwere baako mpo? Monkɔ so nwɛn na mommɔ mpaeɛ na moankɔ sɔhwɛ mu.” Yesu huu sɛ asomafo no nso abrɛbrɛ, na afei ade asa. Enti ɔka kyerɛɛ wɔn sɛ: “Honhom no deɛ, ɛpɛ, nanso honam no yɛ mmerɛ.”—Mateo 26:40, 41.\nYesu kɔtoaa ne mpaebɔ no so. Saa bere no, ɔka kyerɛɛ Onyankopɔn sɛ ɔnyi “kuruwa yi” mfiri ne so. Asomafo mmiɛnsa no, anka ɛsɛ sɛ wɔwɛn na wɔankɔ sɔhwɛ mu, nanso Yesu san bae no, na wɔasan adeda. Bere a Yesu bisaa wɔn no, na “wɔnhunu mmuaeɛ a wɔmfa mma no.” (Marko 14:40) Yesu kɔbuu nkotodwe bɔɔ mpae ne mprɛnsa so.\nKae sɛ na Yesu rebɛwu sɛ ɔbɔnefo, na na animguase bɛka n’Agya din, enti na ɛho asɛm haw Yesu paa. Yehowa tiee ne Ba no mpaebɔ, na ɛduu baabi no, ɔsomaa ɔbɔfo bɛhyɛɛ no den. Ɛno mpo amma Yesu annyae mpae no bɔ; ɔkɔɔ so bɔɔ “mpaeɛ dendeenden.” Ná nneɛma mu ayɛ den ama Yesu paa, efisɛ nea ɛreba no, na ani soso. Sɛ ɔdi nkogu a, na ɛbɛtumi ama daa nkwa a ɔno ara bɛnya ne nnipa nyinaa de ho aba asɛm. Ɛduu baabi koraa deɛ, “ne ho fifire yɛɛ sɛ mogya a ɛresosɔ gu fam.”—Luka 22:44.\nYesu baa bio no, ɔsan bɛtoo asomafo no sɛ wɔadeda. Ɔka kyerɛɛ wɔn sɛ: “Berɛ a ɛte sei mu na moada regye mo ahome! Hwɛ! Dɔn no abɛn sɛ wɔyi onipa Ba no hyɛ nnebɔneyɛfoɔ nsa. Monsɔre, momma yɛnkɔ. Hwɛ! Deɛ ɔbɛyi me ama no abɛn.”—Mateo 26:45, 46.\nNE HO FIFIRI YƐƐ SƐ MOGYA A ƐRESOSƆ\nBere a oduruyɛfo Luka kaa sɛ Yesu ho fifiri “yɛɛ sɛ mogya a ɛresosɔ” no, wankyerɛkyerɛ mu. (Luka 22:44) Ɛbɛtumi aba sɛ na Luka reyɛ ntotoho de akyerɛ sɛ fifiri tee Yesu sɛnea ekuro bi retu mogya no. Afei Oduruyɛfo William D. Edwards de nkyerɛkyerɛmu foforo baa ne nwoma bi mu sɛ: ‘Sɛ obi kɔ ahoyeraw mu paa a, mogya tumi ba ne fifiri mu, ɛwom, ɛnyɛ biribi a ɛtaa si. Sɛ mogya didi kɔ honam no mu baabi a fifiri fa no a, ɛtumi pue honam ani.’—The Journal of the American Medical Association (JAMA).\nBere a Yesu ne asomafo no fii abansoro dan no mu no, ɛhe na wɔkɔe?\nBere a Yesu rebɔ mpae no, dɛn na asomafo mmiɛnsa a ɔne wɔn kɔe no yɛe?\nBible kaa sɛ Yesu ho fifiri yɛɛ sɛ mogya a ɛresosɔ. Adɛn nti na saa asɛm no ma yɛhu sɛ na Yesu ho yeraw no paa?


Micah 2 NIV – Mika 2 ASCB | Biblica\nMicah 2 NIV – Mika 2 ASCB\nOnipa Ne Onyankopɔn Nhyehyɛeɛ\n1Nnome nka wɔn a wɔfa amumuyɛ ho adwene,\nwɔn a wɔbɔ ɛpɔ bɔne wɔ wɔn mpa so!\nWɔsɔre anɔpa kɔdi dwuma no\nɛfiri sɛ wɔwɔ tumi sɛ wɔyɛ.\n2Wɔn ani bere mfuo na wɔgye.\nNa afie nso wɔfa.\nWɔde nyansa korɔno gye nkurɔfoɔ afie,\nna ayɔnkofoɔ agyapadeɛ nso wɔgye.\n3Enti, sɛdeɛ Awurade seɛ nie,\n“Meredwene amanehunu a ɛtia saa nkurɔfoɔ yi ho\nna worentumi nnyi wo ho mfiri mu.\nWorentumi nnante ahantan so bio,\nɛfiri sɛ ɛbɛyɛ ɛberɛ bɔne.\n4Saa ɛda no, nnipa bɛsere mo.\nWɔde saa awerɛhoɔ dwom yi\nbɛdi mo ho fɛ sɛ:\n‘wɔasɛe yɛn koraa;\nwɔakyekyɛ me nkurɔfoɔ ahodeɛ mu.\nƆgye firi me nsa mu!\nNa ɔde yɛn mfuo ma akɔnkɔnsafoɔ.’ ”\n5Enti morennya obi wɔ\nAwurade asafo mu\na ɔde ntontobɔ bɛkyɛ asase no.\n6“Monnhyɛ nkɔm,” saa na wɔn nkɔmhyɛfoɔ no ka.\n“Monnhyɛ saa nneɛma yi ho nkɔm;\nanimguaseɛ rento yɛn.”\n7Ao, Yakob efie, mma monnka nsɛm a ɛte saa.\nAwurade Honhom nni boasetɔ?\nƆyɛ nneɛma a ɛte sei anaa?\n“Ne nsɛm nyɛ deɛ nʼakwan tene\nno yie anaa?\n8Akyire no, me nkurɔfoɔ asɔre\nte sɛ asraafoɔ.\nMoworɔ ntadeɛ pa firi\nwɔn a wɔretwam a wɔnni adwemmɔne biara ho,\nma wɔyɛ te sɛ asraafoɔ a wɔfiri akono.\n9Mopam mmaa a wɔwɔ me nkurɔfoɔ mu\nfiri wɔn afie fɛfɛ mu.\nMogye me nhyira\nfiri wɔn mma nsam afebɔɔ.\n10Sɔre, firi ha kɔ!\nƐha nyɛ beaeɛ a wɔhome,\nɛfiri sɛ ɛho agu fi,\nWɔasɛe no, na ɛrenyɛ yie bio.\n11Sɛ ɔtorofoɔ ne ɔdaadaafoɔ ba bɛka sɛ,\n‘Mɛhyɛ nkɔm ama moanya nsã bebree a’\nɔbɛyɛ odiyifoɔ a saa nkurɔfoɔ yi pɛ.\nƆgyeɛ Ho Bɔhyɛ\n12“Mɛboaboa mo nyinaa ano Ao, Yakob;\nnokorɛm mɛka Israel nkaeɛfoɔ no nyinaa abɔ mu.\nMɛka wɔn abɔ mu te sɛ nnwan a wɔgu nnwammuo mu,\nte sɛ nnwankuo a wɔwɔ adidibea;\nnnipa bɛhyɛ beaeɛ ho manyamanya.\n13Deɛ ɔbɔ ɛkwan no bɛdi wɔn anim\nwɔbɛbu apono no na wɔafiri akɔ.\nWɔn ɔhene bɛsene adi wɔn anim,\nAwurade bɛyɛ wɔn ti.”\nASCB : Mika 2